Kun Taano ta Depisil na Gumibo kan Marahay—An Dapat Maaraman kan mga Aki\nKAN naggigibo nin maraot si Saulo, siisay daw an napaogma?— Si Satanas na Diablo. Alagad napaogma man an mga namomoon sa relihion kan mga Judio. Dangan kan si Saulo magin disipulo kan Dakulang Paratokdo asin inapod na Pablo, ikinaongis na sia kan mga namomoon na idto sa relihion. Kaya, nasasabotan mo na daw kun taano ta depisil para sa disipulo ni Jesus na gumibo kan marahay?—\nAno an tinios ni Pablo kan gibohon nia an marahay?\nSarong beses ipinataplong si Pablo kan halangkaw na saserdote na an ngaran Ananias. Hiningoa pa ngani ni Ananias na ipabilanggo si Pablo. Grabe an tinios ni Pablo kan sia magin disipulo ni Jesus. Halimbawa, binugbug si Pablo nin maraot na mga tawo asin hiningoang gadanon sia nin darakulang gapo.—Gibo 23:1, 2; 2 Corinto 11:24, 25.\nDakol an maghihingoa na pagibohon kita nin ikakaanggot nin Dios. Kaya an hapot, Gurano an pagkamoot mo sa marahay? Dakulaon daw an pagkamoot mo dian kaya gigibohon mo an marahay dawa ikaongis ka nin iba huli kaiyan? Kaipuhan an kosog nin boot na gibohon iyan, bako daw?—\nTibaad isip-isipon mo, ‘Taano man ta ikakaongis kita nin mga tawo huli sa paggibo nin marahay? Bako daw na maninigo sindang maogma?’ Iyan an hohonaon mo. Parate na nagustohan si Jesus huli sa marahay na mga bagay na ginibo nia. Sarong beses, an gabos na taga duman sa sarong siudad nagtiripon sa pinto kan harong na dinadagosan nia. Nagduman sinda ta nagpapaomay si Jesus sa mga may helang.—Marcos 1:33.\nAlagad kun beses dai nagugustohan nin mga tawo an itinotokdo ni Jesus. Dawa ngani pirmeng tama an itinotokdo nia, an nagkapira nagpaheling nin talagang pagkaongis sa saiya ta itinataram nia an katotoohan. Nangyari ini sarong aldaw sa Nazaret, an siudad na pinagdakulaan ni Jesus. Naglaog sia sa sinagoga, sarong lugar na pinagtitiriponan kan mga Judio sa pagsamba sa Dios.\nDuman nagtao si Jesus nin magayonon na pahayag hale sa Kasuratan. Kan primero nagustohan iyan kan mga tawo. Napangalas sinda sa magagayon na tataramon na nagluluwas sa saiyang ngoso. Haros dai sinda makapaniwala na ini an hoben na lalaki na nagdakula sa siudad ninda.\nAlagad ta may ibang sinabi si Jesus. Nasambitan nia an mga panahon na an Dios nagpaheling nin espesyal na pabor sa mga bakong Judio. Kan ini sabihon ni Jesus, naanggot an mga yaon sa sinagoga. Aram mo daw kun taano?— An paghona ninda sinda sana an may espesyal na pabor nin Dios. An paghona ninda mas marahay sinda kisa ibang tawo. Kaya ikinaongis ninda si Jesus sa sinabi nia. Asin aram mo daw kun ano an hiningoa nindang gibohon sa saiya?—\nSinasabi kan Biblia: ‘Tinakma ninda si Jesus asin ginuyod sia paluwas sa siudad. Dinara sia ninda sa gilid nin sarong bukid asin ihoholog kutana sia sa kantil patin gagadanon sia! Alagad nakadulag sa sainda si Jesus.’—Lucas 4:16-30.\nTaano ta hinihingoa kan mga tawong ini na gadanon si Jesus?\nKun iyan nangyari sa saimo, mabalik ka pa daw tanganing kaolayon an mga tawong iyan manongod sa Dios?— Kakaipuhanon kaiyan an kosog nin boot, bako daw?— Bueno, pakalihis nin mga sarong taon, nagbalik nanggad si Jesus sa Nazaret. Sinasabi kan Biblia: “Pinonan niang tokdoan sinda sa saindang sinagoga.” Dai nagpondo si Jesus sa pagtaram kan katotoohan huli sa pagkatakot sa mga tawo na mayo nin pagkamoot sa Dios.—Mateo 13:54.\nSaro pang aldaw, na sarong sabbath, si Jesus yaon sa sarong lugar na may lalaki na alang, o kimay, an kamot. May kapangyarihan si Jesus hale sa Dios na paomayan an lalaking iyan. Alagad an nagkapira sa mga tawo duman naghihingoang ribokon si Jesus. Ano daw an gigibohon kan Dakulang Paratokdo?— Enot naghapot sia: ‘Kun kamo may karnero na naholog sa sarong dakulang kalot sa aldaw nin Sabbath, ihahawas daw nindo iyan?’\nIyo, gigibohon ninda iyan para sa sarong karnero, dawa sa aldaw nin Sabbath, an aldaw na dapat kutana sindang magpahingalo. Kaya sabi ni Jesus: ‘Mas marahay pa ngani na tabangan an sarong tawo sa aldaw nin Sabbath, ta an tawo mas mahalaga kisa karnero!’ Malinawon nanggad na maninigo na tabangan ni Jesus an lalaking ini paagi sa pagpaomay sa saiya!\nIpinaunat ni Jesus sa lalaki an kamot kaini. Idto tolos-tolos na naomayan. Kanigoan an kaogmahan kan lalaking idto! Alagad kumusta man an ibang tawo? Naogma daw sinda?— Dai. Orog pa nindang ikinaongis si Jesus. Nagluwas sinda asin nagplanong gadanon sia!—Mateo 12:9-14.\nArog man iyan ngonyan. Ano man an gibohon niato, nungka na mapaoogma niato an gabos. Kaya dapat na magdesisyon kita kun siisay an talagang gusto niatong paogmahon. Kun gusto niatong paogmahon si Jehova Dios asin an saiyang Aki, si Jesu-Cristo, kun siring dapat na pirme niatong gibohon an itinotokdo ninda. Alagad kun arog kaiyan an gigibohon niato, siisay daw an maoongis sa sato? Siisay daw an mapadepisil sa paggibo niato kan marahay?—\nSi Satanas na Diablo. Alagad siisay pa?— An mga nadaya kan Diablo na tumubod sa salang mga bagay. Sinabihan ni Jesus an mga namomoon sa relihion kan kaaldawan nia: “Gikan kamo sa saindong ama na Diablo, asin boot nindo na gibohon an mga mawot kan saindong ama.”—Juan 8:44.\nKadakol kan tawo na gusto kan Diablo. Inapod sinda ni Jesus na “kinaban.” Ano sa paghona mo an “kinaban” na sinasabi ni Jesus?— Bueno, helingon niato an Juan kapitulo 15, bersikulo 19. Dian mababasa niato an mga tataramon na ini ni Jesus: “Kun kamo kabtang kan kinaban, mamahalon kan kinaban an sadiri kaiyan. Ngonyan huling kamo bakong kabtang kan kinaban, kundi pinili ko kamo hale sa kinaban, huli kaini an kinaban naoongis sa saindo.”\nKaya an kinaban na naoongis sa mga disipulo ni Jesus kompuesto kan gabos na tawo na bako niang parasunod. Taano daw ta ikinaoongis kan kinaban an mga disipulo ni Jesus?— Isip-isipa iyan. Siisay daw an namamahala sa kinaban?— Sinasabi kan Biblia: “An bilog na kinaban namumugtak sa kapangyarihan kan maraot.” An maraot na iyan iyo si Satanas na Diablo.—1 Juan 5:19.\nNasasabotan mo na daw kun taano ta depisilon na gumibo kan marahay?— Pinapadepisil iyan ni Satanas asin kan saiyang kinaban. Alagad may saro pang dahelan. Nagigirumdoman mo daw kun ano iyan?— Sa Kapitulo 23 kan librong ini, nanodan niato na kita gabos namundag na may kasalan. Bako daw na marahayon kun mawara na an kasalan, an Diablo, asin an saiyang kinaban?—\nNanunuga an Biblia: “An kinaban maagi sana.” Ini nangangahulogan na an gabos na bakong parasunod kan Dakulang Paratokdo mawawara na. Dai sinda totogotan na mabuhay sagkod lamang. Aram mo daw kun siisay an mabubuhay sagkod lamang?— Sinasabi pa kan Biblia: “An naggigibo kan kabotan nin Dios magdadanay sagkod lamang.” (1 Juan 2:17) Iyo, idto sanang naggigibo kan marahay, naggigibo “kan kabotan nin Dios,” an mabubuhay sagkod lamang sa bagong kinaban nin Dios. Kaya dawa depisil, gusto niatong gumibo kan marahay, bako daw?—\nKun umagi na an kinaban na ini, ano an mangyayari sa mga naggigibo kan marahay?\nMagkaibanan niatong basahon an mga tekstong ini na nagpapaheling kun taano ta bakong pasil na gibohon an marahay: Mateo 7:13, 14; Lucas 13:23, 24; asin Gibo 14:21, 22.\nI-share I-share Kun Taano ta Depisil na Gumibo kan Marahay


Pagkabuhay-liwat—Paano Ka Makakasiguro?\nPaglaom Para sa mga Gadan—Paano Ka Makakasiguro?\nBako daw realistiko na isipon na mabubuhay giraray an mga gadan? Bakong arog kaiyan an inisip ni apostol Pablo. Ipinasurat sa saiya nin Diyos: ‘Kun kita naglalaom ki Cristo s a buhay na ini sana, sa gabos na tawo kita an makahirak. Alagad ngunyan si Cristo binuhay na liwat sa mga gadan, an tinagba kan mga nagtuturog.’ (1 Corinto 15:19, 20) Para ki Pablo, sigurado an pagkabuhay liwat. Ginarantiyahan iyan kan pagkabuhay mismo ni Jesus. * (Guibo 17:31) Iyan an dahilan kaya inapod ni Pablo si Jesus na “tinagba,” o inot na bunga—an kainot-inuting binuhay liwat na nagkamit nin buhay na daing sagkod. Kun si Jesus an inot, rasonableng isipon na igwa pang iba.\nSinabi ni Job sa Diyos: ‘Magmamawot ka kan gibo kan saimong kamot.’—Job 14:14,15\nUni pa an sarong dahilan kun taano ta makakasiyerto ka sa paglaom na pagkabuhay liwat. Si Jehova Diyos nin katotoohan. ‘An Diyos dai makakapagputik.’ (Tito 1:2) Nungkang nagputik si Jehova, asin dai niya nuarin man gigibuhon iyan. Manunuga daw siya nin pagkabuhay liwat asin ipapahiling pa ngani na kaya niyang gibuhon iyan, pero dai niya man sana iyan uutubon? Imposible iyan!\nTaano ta pinagin posible ni Jehova na magkaigwa nin pagkabuhay liwat? Huli sa saiyang pagkamuot. ‘Kun an tawo magadan, mabubuhay pa daw siya?’ an hapot ni Job. ‘Maapod ka asin ako masimbag sa saimo; magmamawot ka kan gibo kan saimong kamot.’ (Job 14:14, 15) Kumbinsido si Job na an saiyang mamumuton na Ama sa langit magmamawot na buhayon siya liwat. Nagbago daw an Diyos? ‘Ako si Jehova, dai ako nagliliwat.’ (Malaquias 3:6) Minamawot pa man giraray nin Diyos na mahiling na mabuhay giraray an mga gadan, na makusog asin maugma. Arog nanggad kaiyan an mamawuton nin siisay man na mamumuton na magurang pagkatapos magadanan nin aki. An pagkakaiba sana ta may kapangyarihan an Diyos na gibuhon an gusto niya.—Salmo 135:6.\nTatawan ni Jehova nin kapangyarihan an saiyang Aki tanganing magdara nin labi-labing kaugmahan sa mga nagmumundo sa pagkagadan kan mga namumutan ninda. Ano man an sabuot ni Jesus dapit sa pagkabuhay liwat? Bago buhayon si Lazaro, nahiling ni Jesus an grabeng kamunduan kan mga tugang saka amigo ni Lazaro, asin si Jesus mismo ‘nagtangis’ man. (Juan 11:35) Sa saro pang pagkakataon, nasabatan ni Jesus an sarong balong taga Nain na nagadanan kan saiyang solo-solong aki. Si Jesus ‘nahirak saiya asin nagsabi: “Dai ka magtangis.”’ Tulos na binuhay ni Jesus an aki. (Lucas 7:13) Kaya talagang nakukulgan si Jesus pag may nagmumundo asin nagagadan. Mauugma nanggad siya pag masalidahan na niya nin labi-labing kaugmahan an kamunduan sa bilog na kinaban!\nAn kagadanan sarong dakulaon na problema, pero may perpektong solusyon an Diyos\nNamatian mo na daw an grabeng kamunduan huli sa pagkagadan nin namumutan? Tibaad iniisip mong an kagadanan sarong problema na daing solusyon. Pero may solusyon—an pagkabuhay liwat na gigibuhon nin Diyos paagi sa saiyang Aki. Tandaan na gusto nin Diyos na mahiling mo iyan. Gusto niyang yaon ka duman tanganing makugos giraray an saimong mga namumutan. Imahinara na magkairibahan kamong nagpaplano para sa maabot na panahon na daing katapusan, asin nungka na kamong magkakasuruwayan!\nSi Lionel, na sinambit sa inot na artikulo, nagsabi: “Sa kahuri-hurihi, naaraman ko an dapit sa pagkabuhay liwat. Kan inot, masakit paniwalaan iyan, saka dai akong tiwala sa nagsabi kaiyan sako. Pero pighiling ko mismo iyan sa Bibliya asin naaraman ko na totoo iyan! Gustong-gusto ko nang mahiling giraray an lolo ko.”\nGusto mo daw na makaaram nin urog pa? Mauugma an Mga Saksi ni Jehova na ipahiling sa saimo sa sadiri mong Bibliya kun taano ta kumbinsido sinda na magkakaigwa nin pagkabuhay liwat. *\n^ par. 3 Para sa pruweba na si Jesus binuhay liwat, hilingon an librong The Bible—God’s Word or Man’s? pahina 78-86, na ipinublikar kan Mga Saksi ni Jehova.\n^ par. 9 Hilingon tabi an kapitulo 7 kan librong Ano Man Nanggad an Itinotokdo kan Biblia? na ipinublikar kan Mga Saksi ni Jehova. Mababasa man sa\nGrabe asin nagdadanay an kulog huli sa pagkagadan nin agom. Aramon kun paano nagigin gikanan nin karangahan an paglaom na pagkabuhay liwat na nasa Tataramon nin Diyos.


Luzon an pinakadakulang isla sa Republika kan Filipinas asin sa tolong grupo nin mga isla sa nacion. Visayas asin Mindanao an duwa. Igwa ining sokol na 104,688 km² kayâ ini an ika-15ng pinakadakula asin ikalimang pinaka pinageerokan na isla sa kinàban.\nBilang grupo nin mga isla, kabali digdi an mismong isla nin Luzon, kaiislahán kan Batanes asin Babuyan sa norte, asin mga mayor sagkod pagtaraid na mga isla nin Catanduanes, Marinduque, Masbate, Romblon sagkod Mindoro sa sur. An grupo nin mga isla kan Palawan parte kan MIMAROPA sa Luzon asin ibinalyo na sa Rehiyon VI sa Visayas kan 2005.\nSa mga suanoy na mapa, Luçonia o Luçon an apod asin Luçoes sa mga nag-eerok digdi. Sosog sa uusipon, bisto man an Luzon sa ngaran na Nueva Castilla o an New Castile.\nAn mga tulay na dagang nagsosogpon sa mga isla kan Filipinas orog na an Luzon sa Asya pinaghuhunang nagdara sa mga katutubong Agta sobra sa 15,000 taon na an nakakalihis.\nKinua sa "https://bcl.wikipedia.org/w/index.php?title=Luzon&oldid=195795"\nMga isla kan Luzon


Panghihipa gadan sa 1 pulis inako kan NPA Catanduanes\nAn New People’s Army sa isla kan Catanduanes nag-ako na sinda an responsable sa paghihipa sa grupo nin mga pulis kan San Miguel Municipal asin 1st Mobile Force Company sa Sitio Tucao, barangay JM Alberto na maserbe nin mandamiento de aresto sa No.1 most provincial wanted alagad nagadan kan mga rebelde an team leader.\nSa pinaluwas na pahayag ni Ka Raymundo Buenfuerza kan Febrero 3, 2022, parataram kan BHB-Bikol sa ginibo nindang opensiba kan Febrero, hinipaan kan Nerissa San Juan Command BHB-Catanduanes an sarong team kan intelligence operatives kan San Miguel MPS asin 1st PMFC sa Sitio Tucao na saindang binakbakan an tropa kan kapupulisan asin nawalat na binawian nin buhay si Police Sr. MSgt. Johnny Tiston.\nMatapos kan panghihipa nag-atras an mga pulis, alagad sinabi pa sa report kan Ka Buenfuerza command saindang nabawi an duwang kalibre 38, mga bala kan 9mm asin iba pang mga kagamitan kan kapupulisan.\nNaging dakulang kahapotan sa mga rebeldeng NPA kun tano ta may darang duwang kalibre 38 an mga awtoridad apesar dapat mga de kalibreng armas an saindang darang armas.\nAn PNP Provincial Office kan Catanduanes kinukundenar an sinambit na krimen mantang an misyon kan kapupulisan iserbe an mandamiento de aresto sa sarong suspechado na nag-aatubang nin 25 counts sa casong panlulupig.\nSi Police Lt. Col.Louie Dela Pena, opisyal na parataram kan PPO Catanduanes nagpahayag na saindang kinukundenar an panghihipa mantang an misyon kan grupo bako man makipag-encuentro sa mga rebeldeng NPA.\nSaiyang sinabi na sa traydor an ginibo kan mga NPA sa nagtatrabajong awtoridad laban sa kriminalidad.\nBakong makatawo an saindang ginibo apesar na mayong kalaban-laban kan bakbakan nin M-16 an mga awtoridad.


Nagsulo sa 9 na harong kinasohan na nin arson\nIsinangat na kan Bureau of Fire Protection (BFP) kan Ciudad nin Naga an casong arson sa fiscalia contra sa suspechado na nagsulo sa saindang harong asin naglaila sa walo pang pagtaraid na residencia sa sona cinco, Barangay Igualdad na nangyari duwang oras matapos maglaog an bagong taon 2018.\nAn suspechado nginaranan ni Fire Marshal Chief Inspector Jose Callos na si Felino Bautista, 26 años taga cinco kan Brgy. Igualdad, isinangat an caso kasuodmang Miercules, Enero 10, 2018 sa fiscalia kan Ciudad nin Naga matapos itukdo siya kan limang mga testigos kabali si Barangay Kagawad Dennis Alamer.\nSa investigasyon ni FO2 Domingo Salceda, Arson Division kan Naga City Fire Station nagluluwas na tinuyo an nangyari kasulo mala ngani nakatipon sinda nin prueba laban sa suspechado afuera kan mga testigos nakakua sinda nin lighter, candila asin iba pang mga evidencia sa lugar kan piggikanan nin kasulo.\n‘’Circumstantial’’ an saindang evidencia alagad dawa mayong direktang evidencia o testigos na nakaheling sa suspechado na iyo an nagsusulo kan residencia sa familia Bautista na-establiser na an casong arson, sabi pa\nAn mga testigos nagsabi na an suspechado nag-iriwal asin an saiyang ina na si Arlene mga ala diez nin banggui, Deciembre 31, 2017 asin nadangog na nagpapatanid na susulon niya an saindang residencia. Mga alas 12:30 nin aga, Enero 1 nagbakal pa nin arak asin nagpasa pa pa nin bote sa tinampo.\nKinakarkulo kan BFP na abot sa P3 milyon an daños sa kasulo alagad dai kabali an residencia ni Arlene Bautista na dai nagsumiter kan saindang affidavit of loss.\nSa entrevista ki Brgy. Kagawad Alamer, sinabi kaini na midmid na pasaway sa saindang barangay an suspechado.\nDawa na ngani nagpapahimotik si Bautista na enot nang nagsuko sa Tinambac Municipal Police Station, Tinambac, Camarines Sur matapos kan nangyaring kasulo na nagpuon mga alas 2:00 nin maagahon, Enero 1, 2018 asin bigla siyang nawara mientras nag-aarab-adab an kalayo sa saindang residencia asin mga pagtaraid, nakatipon sindang nin mga evidencia asin igwang testigos an BFP kaya ngani idinagos an pagsangat nin casong arson, sabi ni Callos.\nSi Bautista, isinuko kan saiyang amaon sa Tinambac Municipal Police Station alagad mga alas 4:00 na nin hapon kinua siya ni PO2 Joven Lopez kan Police Station 1 kan Naga City Police Police nganing investigaran.\nKan yaon na sa Police Station 1 kan Naga City Police Office (NCPO) an suspechado sa ginibong entrevista ni Lopez nagpapahimotik ini na saiyang tinuyong suloon an saindang harong alagad inako na nag-iwal sinda asin kan saiyang ina.\nPig-osipon kan suspechado na mayong suplay nin corriente an saindang harong na naggagamit sana sinda nin candila na pigtutubodan niya natumba asin iyo an pigdadahilan na pigpunan nin kalayo.\nDai na-inquest an caso sa corte huli ta mayong formal na nagsangat nin reclamo contra sa suspechado, sabi pa ni PO2 Joven. (dpa)


ISIPON an kamugtakan kan pag hapon nang dikit-dikit nang minataklob an madiklom na pagkabanggi, kun nuarin an mga lalong minaturaok na, signos kan paaboton na pagpapahingalo. Siring man, ini sasabayan kan dikit-dikit na pagtanog kan mga duri-duri asin pagtuninong man kan mga radyo. An mga ina aarapodon na papule an saindang mga aking nagkakarawat sa dalan. Araatyan sana, mayo nang tao sa palibot. Digdi man mapoon an mga osipon dapit sa mga bagay-bagay na suboot dai nahihiling kan limitadong mata kan tao, alagad an mga nalilipudan na mga nilalang na ini orog na dakol kisa sato, asin an saindang erokan orog na magayon asin kumplikado kisa sa satong kinaban na hinihiroan. An kaluyahan ninda iyo na makulog na marhay para sainda na maigò tang mga tao, ini puwede nindang ikagadan, asin huli kaiyan, an balos ninda labi-labi man. Ini an penomenon kan sarong taong nasubahan. Kaya tanganing malikayan ta ini, kita minasambit nin halipot na pagpamate asin pagtaong-galang: tabi apo!\nSuanoy nang pagtubod an pagpamate sa mga taong lipod na ini. Akoon man o dai kan mga nangongorog na sektor ngunyan na kontemporanyong panahon, arog kan simbahan asin teknolohiya, minadanay ini huli man sana sa pagkagamot kaini satuya agi-agi asin man sa topograpiya kan satong nasyon. An kabukidan kan Pilipinas na dakol pa man an padagos pang nagiging kanugnugan, minatugot sa pagdanay kan supernatural na tradisyon, alagad sa mga siyudad asin iba pang mga matataong lugar ini pawara na kun bako man na entero nang napara. Sa hiling ko, orog na paladan an mga inabot pa kan tradisyon kan taong lipod asin iba pang supernatural na pagtubod, orog na nasasabotan ninda an konteksto kan kinamumugtakan na banwaan asin dai limitado an saindang paghiro. Kun nawara naman an pagtubod ninda, an presensya kan tradisyon sa saindang kamalayan, dai man mawawara. Alagad duman sa dai na inabot kan pagtubod na ini, kadaklan limitado na sana sa mga kontemporanyong katatakutan na igwang girà nin Sulnupan. Sinda idtong an konsepto kan supernatural nakakahon na sana kan mga kalag na layás, puting babae, pugot na payo, minaasilyak na ido (werewolf), bampira, asin iba pa. Siring man orog na paladan idtong inabot pa an mga pagtubod sa orog na mga lokal na pagtubod supernatural. Kadakol kaini sa satong ronang Bikol. Siisay sa sato an nakakamidbid pa ki Pirotso na maabot kun dai magturog an aki sa tamang oras nin pagturog? O idtong nanglalaom sa kaldero sa siisay man na dai minakakan tultol? O an Tambaluslos na tibaad nasa madiklom na parte kan kadlagan, naghahalat nin bibiktimahon, na tanganing madulagan, kaipuhan paharakhatakon tanganing an matahuban kan dakula niyang ngurapak an saiyang lawog hanggan dai na mahiling an saiyang biktima?\nSiring sa sinurat ko pirang semana na na nakakaagi, an kamalayan kan mga suanoy na pagtubog, supernatural man o bako, minatulod sato tanganing masabotan an kadakol na representasyon ninda sa kontemporanyong panahon. Hinuhurma man kan tradisyon na ini an satong paghiling sa kun ano man nanggad an agi-agi kan suanoy na mga sosyudad, asin sa paaging ini, orog tang masabotan kun tadaw namumukna o minaagi an mga presenteng pangyayari sa satong banwaan ngunyan. Ginagamiaw kaini an satong mga daghan, bako na para takoton kita o limitahan an satong mga paghiro, kundi tawan nin pananaw kun papano kita mahiro. Kun maroromdoman ta, kun aakoon ta man, an mga pagtubod kan mga suanoy na sosyudad tibaad orog pang praktikal kisa sato ngunyan. Magin an relihiyoso nindang agi-agi. Minapahigos ini sa saindang paggibo sa mga badang, minapahingalo ini sainda, minapa-arang, minapaisog, asin iba pang gibong pagtulod, tanganing an sosyudad orog na magin magayon. Sa siring na paagi, an saindang mga pagtaong galang o pag-tabi apo sa mga dai nahihiling na nilalang, mga gibong pagrespeto kisa takot. Pagmakulog ini sa mga tinutubdan na minatao saindang giya sa buhay. Sa kontemporanyong banwaan, an pagtubod minsan nagigin huli sana sa kaipuhan ining otobon. Mayong pagmate o pagka-odok sa pagkatao na nangyayari, kun igwa man, madali ining napapaluya kan palibot.\nSa sunod tang pag-tabi apo, ini man logod magin gibong dayaday. Kadakol sanang tatabi-apoan, kaiba na an sadiring kosog asin kaluyahan, asin an iba pang identidad na nakapalibot sato. Igalang an mga ini, asin mag-arang na magin sagurong ta man logod sinda pasiring sa orog na magayon na buhay.


Ano an Kristyanismo asin ano an mga tinutubod kan mga Kristyano?\nHapot: Ano an Kristyanismo asin ano an mga tinutubod kan mga Kristyano?\nSimbag: An 1 Corinto 15:1-4 nagsasabi, “Ngunyan, ipinapatalastas ko saindo, mga tugang, an ebanghelyo na ipinaghulit ko saindo, na iyan inako man nindo, na diyan man kaiyan kamo nagdadanay. Na huli man kaiyan kamo mga ligtas, kun dae nindo butasan an tataramon na ipinaghulit ko saindo , kun bakong sayang an saindong pagtobod. Huli ta enot sa gabos, itinao ko sa saindo an sako man na inako: na si Kristo nagadan huli sa satong mga kasalan, siring sa mga Kasuratan; Asin na siya ilinobong; asin na siya binuhay liwat sa ikatolong aldaw, siring sa mga Kasuratan.”\nIyan an sentro kan pagtobod kan Kristyanismo. Naiiba sa gabos na relehiyon, an Kristyanismo mas naka sentro sa relasyon kaysa sa mga ritwal. Imbes na magparalista kan pwede asin dae pwedeng gibuhon, an obheto kan sarong Kristyano iyo an atamanon an pamumuhay kaebahan an Dios Ama. An relasyon na iyan nagin posible huli sa ginibo ni Hesu-Kristo asin kan saiyang ministeryo sa buhay kan mga Kristyano sa paagi kan Espiritu Santo.\nAn mga Kristyano nagtotobod na an Biblia pinasabong, mayong sala na tataramon kan Dios, asin an katokdoan kaini pinal asin makapangyarihan (2 Timoteo 3:16; 2 Pedro 1:20-21). An mga Kristyano nagtotobod sa sarong Dios na igwang tolong Persona, Dios Ama, Dios Aki (Hesu-Kristo), asin Dios Espiritu Santo.\nNagtotobod an mga Kristyano na an sangkatauhan linalang tanganing magkaigwa nin relasyon sa Dios, alagad huli sa kasalan gabos na tawo nakasuhay sa Dios (Roma 3:23, 5:12). An Kristyanismo nagtotokdo na si Hesus nabuhay sa kinaban na ini bilang sarong tunay na Dios alagad tunay man na tawo (Filipos 2:6-11), asin nagadan sa krus. An mga Kristyano nagtotobod na matapos siyang magadan sa krus, si Kristo ilinubong, nabuhay liwat, asin ngunyan nakatukaw sa toong trono kan Dios Ama, parasorog kan mga paratobod (Hebreo 7:25). An Kristyanismo nag poproklamar na an kagadanan ni Hesus sa krus igo na bayadan an gabos na kasalan kan tawo asin iyo ini an nag babalik kan naraot na relasyon kan tawo sa Dios (Hebreo 9:11-14; Roma 5:8; 6:23).\nTanganing maligtas, an tawo kaipuhan na magtobod sa ginibo ni Kristo sa krus. Kun siisay man an magtobod na si Kristo nagadan para sa saiya asin binayadan an saiyang kasalan, asin nabuhay liwat, an taong iyan maliligtas. Mayong magiginibo an sarong tawo nganing mag ako nin kaligtasan. Mayo dawa saro an pwedeng maging “matanos” nganing paogmahon an Dios sa saiyang sadiring paagi huli ta an gabos na tawo parakasala (Isaias 53:6, 64:6-7). Panduwa, mayo nang pwede pang idagdag na gibo ta an gabos ginibo na ni Kristo! Kan siya nasa krus, sinabi ni Hesus, “Tapos na” (Juan 19:30).\nMayong magiginibo an tawo tanganing mag ako nin kaligtasan, matapos na an tawo magtiwala sa ginibo ni Kristo sa krus, mayo man pwedeng gibuhon an tawo tanganing mawara an saiyang kaligtasan huli ta an kaligtasan ginibo na asin kinompleto na ni Kristo! Mayong bagay sa kaligtasan an nakadepnde sa tawo. Sinasabi sa Juan 10:27-29, “An sakong mga karnero minadangog kan sakong tingog, asin midbid ko sinda, asin sinda minasonod sako: Asin ako nagtatao sainda nin buhay na dae nin kataposan; asin sinda na nanggad mapapahamak, asin dae nin siisay man na makakaagaw sainda sa sakong kamot.”\nPwede kitang magsabi, “marhay ini – pag ako ligtas na, pwede ko nang gibuhon gabos na gusto ko ta dae man mawawara an sakong kaligtasan!” An kaligtasan bakong lisensya tanganing gibuhon ta na an gabos na gusto tang gibuhon. An kaligtasan pinapalibre kita sa parakasala tang naturalesa asin tinawan kita nin kapangyarihan na magkaigwa nin tamang relasyon sa Dios. Dati kitang mga uripon kan kasalan, ngunyan uripon na kita ni Kristo (Roma 6:15-22). Hanggang an mga paratubod yaon pa sa kinaban na ini asin nakaistar sa hawak na laman, pirming yaon an pakikipaglaban sa kasalan. Alagad, an mga Kristyano pwedeng magin mapanggana tumang sa kasalan sa paagi kan pagadal asin pag sa buhay kan tataramon nin Dios (Biblia), asin sa pag giya kan Espiritu Santo, sa pag pasakop sa Espiritu Santo asin sa pagsonod sa tataramon kan Dios.\nSamantyalang an ibang relihiyon naka sentro sa mga pwede asin dae pwedeng gibuhon kan sarong tawo, an Kristyanismo man naka sentro sa pagtobod na si Kristo nagadan sa krus bilang kabayadan kan satong kasalan asin nabuhay liwat. An satuyang mga kasalan binayadan na asin pwede na kitang magkaigwa nin marhay asin tamang relasyon sa Dios. Pwede kitang magin mapanggana tumang sa kasalan asin mamuhay na kaibahan an Dios asin nagkokoyog sa saiyang tataramon. Iyo ini an totoong biblikal na Kristyanismo.


Dapat buelta na kan Martes, Noviembre 3, 2020 an continuing registration nin mga votante sa Commission on Election (Comelec), temporaryong suspendido muna sa mga lugar na apektado kan halawig na brownout alagad si mga municipalidad na igwa nang suplay nin kuryente puede nang magpadagos.\nGabos na mga opisina lokal kan Comelec naggagamit na nin computerized registration mantang mayo nang manwal na pagpalista envez gamit na an biometric.\nIni an mga pahayag ni Election Officer Abogado Maico Julia Jr. kan Ciudad nin Naga asin opisyal na parataram kan Comelec Camarines Sur matapos enot nang sinuspende kan Oktubre 31 nin huli kan ‘Undas’’ na dapat buelta sinda kan Noviembre 3, 2020 alagad haros gabos na mga banwaan mayo nin suplay nin kuryente matapos maglamasa sa Bicol an super typhoon ‘‘Rolly’’.\nDakul si destroso sa mga poste asin linya kan kuryente kan apat na Camarines Sur Electric Cooperative na pinaturomba kan makusog na bagyong Rolly, mayo pang talaan kun nuarin matatapos an rehabilitasyon kan mga poste asin linya maging sa National Grid Corporation of the Philippines (NGCP) apektado man kan nakaaging calamidad.\nEnot nang sinabi kan mga cooperativa nin electricidad na nakatabang si pagpurotol kan mga puon nin kahoy sa gilid kan mga tinampo na hagop kan road widening project kan Department of Public Works and Highways (DPWH) kan nakaagi pa sanang bagyong ‘‘Quinta’’ na kulang si nadestrosong mga poste alagad dai man giraray pinatawad kan nakaaging super typhoon.\nIgwa pang mga lugar na turomba pa an mga poste na iyo an causa kan abalang suplay nin kuryente.


mga uri ng klima sa mexico... - Brainly.ph\nMga uri ng klima sa mexico\nby matubangroelson 24.07.2016\nAn ciudad nin Mexico, bistado man sa pangaran na Distrito Federal sa Espanyol, an kapitolyo kan Estados Unidos Mexicanos asin trono nin poder na sentral kaining nacion. Namomogtak ini sa tahaw nin nacion buda sa sarong meseta na 3,930 metros kahalankaw.Ini an pinaka importanteng sentro nin politiko, kultura asin ekonomiya nin nacion; nagkokontribwi an Distrito Federal sa ikalimang partido nin ekonomiya nin Mexico. An ciudad an pinaka matawo sa nacion buda saro sa pinaka matawo sa enterong kinaban sa populasyon na 20,720,415 (2005).Segun sa Reporte Urbanistiko nin Naciones Unidos an area metropolitan nin Mexico ikaduwang pinaka matawo sa kinaban, sunod sa Tokyo. Saro ini sa mga ciudad na pigkonkonsiderar na ciudad pankinaban.An kadakulaan kaining ciudad baku sana sa populasyon alagad pati sa sokol: 50 kilometros kahalaba hale sa Norte paage sa Sur, asin 35 kilometros hale sa Subangan paage sa Sunlopan.\nAno ang sociedad econimica delos amigos del pais\nPaano nakatulong ng renaissance sa kasalukuyan?


Pagpakarhay poon kan 07:27, 11 Mayo 2015\n24 na mga bayta pinagdugang , 5 years ago\nPagpakarhay poon kan 06:36, 11 Mayo 2015 (liwaton)\ns (→An Mga Libreng Serbisyo)\nPagpakarhay poon kan 07:27, 11 Mayo 2015 (liwaton) (sulíton)\n[[File:Main Entrance to the San Jose Municipal Building.png|300px|thumb|MainAtubangan Entrancekan toMunisipyo thenin San Jose Municipal Building]]\nAn '''San Jose''' yaon sa ikaapat na kategorya kan mga klase nin [[:Category:Mga banwaan kan Camarines Sur|banwaan]] sa [[ProvinciaProbinsya kan Filipinas|provinciaprobincia]] kan [[Camarines Sur]], [[Filipinas]]. Segun sa sensus kan 2010, igwang 38,523 katawo na nag-eerok digdi. Pero, uyon sa pinakahuring datos kan munisipyo, an banwaan igwa na sa maabot na 41,928 katawo asin igwa man nin 8,220 na total na pagharongon. Kadaklan sa mga ini mga paraoma, parasira asin mga trabahador. An insidente nin pagtios minaabot man sa 39.10%.\nAn banwaan kan San Jose, na kaidto bantog sa ngaran na Danlog, sarong barrio kan [[Lagonoy, Camarines Sur|Lagonoy]] amay kaidtong ika-19 siglo. Ini dagos na parte kan Lagonoy sagkod sa taon na 1816 kunsoarin na an San Jose pinag-establisa sa pangaran na Patrocinio na pinaggikan sa tataramon na "patron" na an boot sabihon "modelo". Sa bandang huri, an mga tataramon na "de San Jose" pinagsumpay sa dati kaining pangaran, kaya nagin Patrocinio de San Jose. Alagad sa dae nahaloy na panahon pinaghalipotan ini na magin San Jose na sana na iyo ngunyan an opisyal na pangaran kan munisipalidad.\nSa bilog na historiya sa probinsiya kan [[Camarines Sur]], an banwaan kan San Jose iyo na gayod an pinaka-enot na banwaan na nagtatao o nakapagtao na nin libreng serbisyo para sa gabos na mga residente kaini lalo na sa serbisyo sa salud, edukasyon asin hanapbuhay para sa mga kinapobrehan. An lokal na gobyerno sa ngunyan, iyo na an nagseserbing pinakahuring sandigan nin pangangaipo kan mga namamanwaan.\nSa ngunyan, an San Jose Diagnostic Center na pinagmuntar kan Pebrero 14, 2014 sa irarom kan pamamahala kan presenteng alkalde na si [[Antonio B. Chavez]] nakapagtao na nin libreng serbisyo na minaabot na sa sobra sa 900 na mga benepisaryo.\nPinaghugot gikan sa "https://bcl.wikipedia.org/wiki/Espesyal:MobileDiff/154576"


An mga Voyadores sa Traslacion Dos Mil Onse: Pagcelebrar kan ika-301 devosyon ki Ina – RitratosNiWally\nSeptember 11, 2011 October 22, 2012\nAn mga Voyadores sa Traslacion Dos Mil Onse: Pagcelebrar kan ika-301 devosyon ki Ina\nNagpuon an aldaw na mainit an panahon, pagmate ko garo bulan nin April o Mayo ta abang init kan aldaw. Maliwanag ang panganoron asin nasa isip ko ko, kaipuhan ko kani magkaag nin sunblock ta baka matutong ako kan sirang kan aldaw.\nGulpe na an nagraralakawan sa tinampo nin hule ta may kabagalan naman an dalagan kan mga awto. Maririsa na gulpeng mga devoto an nagaarabotan, an iba nakasarakay pa sa bus.\nTigbareta sa telebisyon na alas dies pa lang nin aga isasara na an mga mayor na tinampo sa laog kan ciudad lalo na ang kalabaan kan Peñafrancia Avenue saka an E. Angeles Street puon sa may Cathedral hasta duman sa may Quence Martires.\nMagayon ang panahon, an sabi ko sa sadiri ko, pero makaherak ang mga devoto lalo na an mga Voyador kun arog kaini kainit ang aldaw. Saro man akong Voyador kaya aram ko kun ano an pagmate na maglakaw nakabitis, nakikisusuan lalo na sa katahawan kan kadakol na mga lalakeng nagaaragawan makadulok sa andas ni Ina para lamang makakapot. An arog kaning aldaw, makulog sa bitis an init kan tinampo, maharasahas lalo na kun sa kagolpehan kan kataid mo, maski ang bitis mo, dai mo na mahihiling. Dai pa jan kabali an manlaen-laen na parong na dara kan mga ginagaranot na Voyador. Pero ang magayon sa arog kaining panahon, dai nagtatagal sa tahaw kan tinampo ang Voyador, ta masakit ang init kan tinampo saka ang init sa laog kan mga nagvovoya. Pero sa sakong eksperyensya, mas madali makalaog sa Andas ni Ina kun abang init kan panahon.\nMga ala una nin hapon kan ako naglakaw na sa kalabaan kan Peñafrancia. Napoon na palan an prosesyon. An mga estudyante asin an mga miembro kan religious asin civic organization nagraralakawan na. Gulpe man akong midbid na nagkasarabatan. Gulpe an naghaharalat sa gilid kan tinampo, sa pagagi ni Ina.\nPero haloy pa man ta alas dos nin hapon pupunan ang misa sa luwas kan lumang simbahan kan Peñafrancia kun sain inot na nagistar an namomotan na Ina.\nMga pasado alas dos kan nagbago an panahon, nagdiklom an panganoron asin naglipot an duros. Si mga nagpoprosesyon na may mga payong, bako ng init kan saldang an saindang papandungan, kundi an dai mabasa sa paluway-luway na pagbagsak an uran.\nNagpresko ang panahon asin siguradong naogma an mga Voyador sa paglipot kan mga tinampo. Pero bako ang mga nasa media o si mga may darang camera asin mga gadget na gagamiton ninda sa pag-cover kan okasyon na ini. Marhay ta dara ko an sakong plastic camera cover, diretso an sakong paglakaw-lakaw.\nGulpe man guiraray an tawo sa okasyon na ini, pagmate ko, padakul nin padakul an mga devoto asin mga nagaaratindir sa okasyon kan Nueva Caceres, ang Traslacion ni Ina, an pagdara asin paglipat hali sa simbahan kan Peñafrancia pasiring sa Naga Cathedral.\nHalos alas sies na nin pagkahapon kan nagpuon ang misa sa Cathedral. Maugma an selebrasyon, matrayumpo asin organisadong marhay an prosesyon.\nSa arog kung devoto, magayon asin magian sa pagmate dalanon si Ina dara kan mga Voyadores, nagkukuraw na, Viva la Virgen! Viva el Divino Rostro!\nsa flicker: Traslacion 2011 sa Flicker ko\nPosted in CelebrasyonTagged bicol festival, bicolano, camarines sur, camera, city of naga, devotion, devotion to ina, festival, festivities, festivity, ina kan kabikolan, kabikolan, naga cathedral, naga city, nuestra señora de peñafrancia, nueva caceres, oragon, peñafrancia, peñafrancia festival, peñafrancia festival 2011, philippines, photography, traslacion, traslacion 2011, voyadores, voyadores 2011, voyadores festivalBy thepeepingtomLeave a comment\n← Pagguiromdom sa Nakaaging Traslacion\nI’ts More Fun in CAM SUR →


Burat na lalaki, nangmolestya nin 8 anyos na aking kulang an isip sa Naga City - BICOL STANDARD | Bicol News\nHome Bicol News Camarines Sur Naga City News Burat na lalaki, nangmolestya nin 8 anyos na aking kulang an isip sa Naga City\nBurat na lalaki, nangmolestya nin 8 anyos na aking kulang an isip sa Naga City\nNAGA CITY November 12, 2016 (Bicol Standard) –Tagob nin pagbasol an sarong 24 anyos na taga San Vicente, Pamplona, Camarines Sur na ipigreklamo kan magurang kan sarong 8 ayos na aki na kulang nin pag-isip.\nSegun sa intrevista kan estasyon DWLV ngonian na aga, inako ni Deo Indriga y Cas na napanlingaw siya kan ginibo niya an pagmolestya ki Nene (bakong tunay na pangaran), sa paagui kan paglaog kan saiyang muro sa ikinabuhay kan victima.\nSabi kan imbestigador kan pulis sa Presinto 2 kan NCPO, nakarecibe sinda nin reklamo kasubanguing poco mas o menos alas 10:00, dapit sa suboot krimen na guinibo ni Indriga.\nNangyari an incidente sa luwas sana kan carinderiya kan magurang kan aki sa Diversion Road, digdi.\nMientrastanto, sa pareyong intrevista sa radyo, nagbabasol na inako kan suspechado na talagang naka inom siya kaya naguibo an krimen.\nBinasol kan suspechado an dagmang suboot na mga problema niya sa buhay kaya nag-inom nin arak.\nSi Indriga yaon ngonian sa selda kan pulis sa Presidento 2, mantang pighahalat an isasangat na caso kontra saiya.\nSa pag-oltanan kan saiyang paghibi, naghagad siya nin kapatawadan sa mga magurang asin sa victimang aki ta dae niya suboot aram an saiyang ginibo, huli kan kaburatan.\nSi Endriga may 2ng aki sa saiyang agom na bados man ngonian kan saindang ikatulong aki.\nBurat na lalaki, nangmolestya nin 8 anyos na aking kulang an isip sa Naga City Reviewed by Bicol Standard on Saturday, November 12, 2016 Rating: 5


Budismo - Wikipedia\nKaipuhan na ma-wikify ining artikulo tangarig maabot an estandarte kan Wikipedia.\nTabangi tabì sa pagpakarhay kaining artikulo na igwang importanteng mga panlaog na takod. (Mayo 2008)\nAn artikulong ini dai nagsasambit nin ano man na ikatolong partidong ginonoan o ginikanan.\nTabangi tabì na mapakarhay ining artikulo sa paagi kan pagdugang nin katobod-tobod na ginonoan. An mga materyal na dai napatotoohan pwedeng kwestyonon asin halion. (Mayo 2008)\nAn Budismo (Ingles: Buddhism) iyo sarong relihiyon gikan sa Indya na ipigtogdas kan sarong espirituwal na paratukdo na inaapod na "Buddha". Ini an ika-apat na pinakadakulang mayor na relihiyon na igwang 520 milyong parasunod na 7% kan populasyon nin kinaban. Nadadaog lang ini sa pagkadakul kan Kristianismo, Islam asin Hinduismo. Mga budista (buddhists) an apud sa mga parasunod kan relihiyon na ini.\nMga istatwa nin Budhismo\nSermon sa Deer Park na pigdepikta sa Wat Chedi Liem-Kay\nAn iba nagsasabi an budhismo bako man relihiyon. An iba naninindogan na relihiyon an budhismo. Ikonsidera ini: an budhismo may may paliwanag kan pinakapoon kan buhay, may moralidad na pigsusunod asin may mga rito na tino'dan asin mga gawe na giya sa pagbuhay. Igwa ini nin katuyohan na an tawo mag-uswag sa saiyang espirituwal asin pisikal na buhay manta may pinagpapaorog na kodigo moral.\nTinogdas daa ini kan pinakaenot na Buddha na iyo si Siddhartha Gautama duman sa Amihanan kan India. Kan ika-6 na siglo (B.K.) napasabngan sya nin linaw-isip asin inasumir nya an pangaran na Lord Buddha (siya na iyo an napukawan).\nAn Budhismo nagpawara sa India alagad nabuhay asin naglakop sa Sri Lanka dangan luminayap n a sa iba-ibang lugar kan kinaban, orog na sa kahiwasan kan Asya. Ini nani-porma sa tolong klaseng budhismo:\nWorldwide Buddhist Information and Education Network, BuddhaNet\nEarly Buddhist texts, translations, and parallels, SuttaCentral\nBuddhism – objects, art and history, V&A Museum\nBuddhism for Beginners, Tricycle\nKinua sa "https://bcl.wikipedia.org/w/index.php?title=Budismo&oldid=212839"\nLast edited on 28 Agosto 2021, at 12:21\nHuring binago an pahinang ini kaitong 28 Agosto 2021, alas 12:21.


UDHR - Bicolano, Central\nUniversal Declaration of Human Rights - Bicolano, Central\n1. An lambang acusado igwa nin derecho na ikapresumir na inocente mantang dai naproprobaran na nagkasala nanggad conforme sa ley asin sa laog nin sarong vista publico, asin kun saen siya natawan nin gabos na garantias na kaipuhan sa saiyang defensa.\n2. Mayo nin siisay man an icocondenar sa pagbalga criminal huli sa ano man na gawe o kapabayaan na kan momentong ginibo bako pang sarong crimen sosog sa ley nacional o internacional. Siring man, dai dapat nanggad na ikatao an padusa na mas grabe pa sa sentenciang aplicable sa momentong ginibo an nasabing crimen.\n1. An lambang saro igwa nin derechong magborobalyo asin sa pagpili nin estaran sa laog kan territorio nin lambang Estado.\n2. An lambang saro igwa nin derecho na maghale sa arin man na nacion, kaibahan an saiyang sadiring nacion, asin na makapuli sa saiyang sadiri man na nacion.\n1. Sa caso nin persecucion, an lambang saro igwa nin derecho na makapagsaboot nin asilo sa ibang nacion.\n2. An derechong ini dai puedeng gamiton bilang defensa contra sa prosecucion na tunay na basado sa mga crimen comunes o sa mga gawe na contra sa mga katuyohan asin principios kan Naciones Unidas.\n1. An lambang saro igwa nin derecho sa nacionalidad.\n2. Mayo nin siisay man an basta-bastang hahalean nin nacionalidad o kan saiyang derecho sa pagsangle nin nacionalidad.\n1. An mga lalaki asin babaeng nasa edad, igwa nin derecho, na mayo nin ano man na limitacion huli sa raza, nacionalidad o religion, na mag-aragom asin magpoon nin familia. Sinda igwa nin parantay na derechos mapapadapit sa kasal, durante nin pagkasal asin sa pagtapos nin kasal.\n2. An pag-aragom dapat gikan sa bilog na kabotan kan futurong esposo o esposa.\n3. An familia iyo an natural asin fundamental na grupo-elemento kan banwaan asin igwa nin derecho sa proteccion kan banwaan asin kan Estado.\n1. An lambang saro igwa nin derecho sa solong pagsadiri o na may kairiba.\n2. Mayo nin siisay man an basta-bastang kukuanan nin saiyang pagsasadiri.\n1. An lambang saro igwa nin derecho nin katalinkasan sa matoninong na pagtiripon asin pakipag-iriba.\n2. Maypo nin siisay man an puedeng piriton sa sarong pag-iribanan.\n1. An lambang saro igwa nin derecho na makabale sa gobierno kan saiyang nacion, directamente o huli kan representantes na nagkapirili sa makatalinkasang paagi.\n2. An lambang saro igwa nin derecho sa parantay na acceso sa mga servicios publicos sa saiyang nacion.\n3. An kabotan kan banwaan iyo an dapat na pinaghahalean kan autoridad kan gobierno; an kabotan na ini dapat na maipahayag sa regular asin tunay na eleccion, na dapat sa paagi nin pangabos asin parantay na pagvoto, asin dapat man na secreto o sa nagkaparehong paagi na may katalinkasan nin pagvoto.\n1. An lambang saro igwa nin derecho sa pagtrabaho asin sa pagpili nin empleo, asin sa may justicia asin marhay na condiciones sa saiyang trabajo asin proteccion contra sa pagkamayo nin trabajo.\n2. An lambang saro igwa nin derecho sa parantay na sweldo sa nagkaparehong pagtrabaho na mayo nin discriminacion.\n3. An lambang saro na minatrabaho igwa nin derecho sa tama asin nakakarahay na sweldo na minapaseguro saiya asin sa saiyang familia na magkaigwa nin buhay na maninigo sa saiyang dignidad, asin man nadadagdagan, kun kinakaipuhan, nin ibang medios nin proteccion social.\n4. An lambang saro igwa nin derecho na makapagforma asin makiiba sa mga union para sa proteccion kan saiyang intereses.\n1. An lambang saro igwa nin derecho sa sarong pagkabuhay na kaipuhan kan saiyang salud asin karahayan, asin kan saiyang familia, kaibahan an pagkakanm, pagbado, harong asin medical na pagtabangm, asin sa kinakaipuhang servicios sociales, asin derecho nin seguridad sa caso nin pagkamayongtrabaho, paghelang, disabilidad, pagkabalo, pagkagurang o iba pang kakulangan sa pagbuhay-buhay huli kan mga circunstancias na mayo sa saiyang poder.\n2. An pagkani-ina asin pagkani-aki dapat na tawan nin especial na pag-ataman asi pagtabang. Gabos na aki, sa laog o luwas nin kasal, igwa nin derecho sa parehong proteccion social.\n1. An lambang saro igwa nin derecho sa educacion. An educacion dapat na libre, kun mapupuede sa elementaria asin sa fundamental na mga grado nin pagtalubo. An educacion sa elementaria dapat na sarong obligacion. An educacion tecnica o profesional dapat na bukas sa gabos, asin an mas halangkaw na pag-adal dapat na bukas man sa gabos basado sa merito kan lambang saro.\n2. An katuyohan nin educacion dapat iyo an completong pagtalubo kan pagkatawo nin lambang saro asin an pagpakusog nin derechos humanos asin mga fundamental na katalinkasan. Iyan man dapat na magbalangibog kan pagkakairintindihan, paggalang sa iba asin kaboronyogan kan mga naciones, etnico o religiosong mga grupo, asin dapat na makatabang sa mga paghingoa kan Naciones Unidas para sa pagmantener nin katoninongan.\n3. An mga magurang igwa nin na-eenot na derecho sa klase nin educacion na saindang boot ikatao sa saindang mga aki.\n1. An lambang saro igwa nin derecho sa makatalinkasang pakibale sa buhay cultural kan saiyang banwaan, sa pag-ogma kan artes asin sa pagpakinabang kan mga progreso cientifico asin kan mga beneficios kan nasabing mga progreso.\n2. An lambang saro igwa nin derecho sa proteccion kan ano man na moral asin material na intereses na gikan sa ano man na cientifica o literaria o artisticang gibo na siya an kaggibo.\n1. An lambang saro igwa nin mga katungdan sa banwaan na kun saen man sana posible an makatalinkasan asin bilog na pagtalubo kan saiyang pagkatawo.\n2. Sa mga gawe huli kan saiyang derechos asin mga katalinkasan, lambang saro ikakasairarom sa mga limitaciones nin ley para sa pagkamit sana kan pagmidbid asin pagrespeto sa mga derechos asin katalinkasan nin iba asin uyon sana sa tunay na mga pangangaipo nin moralidad, orden publico asin karahayan kan gabos sa laog nin sarong democratricong banwaan.\n3. Dai nanggad itinutugot na ining mga derechos asin mga katalinkasan gamiton sa mga gibong laban sa mga katuyohan asin principios kan Naciones Unidas.


DepEd nag-aandam sa expanded classes\nPuponan na kan Department of Education (DepEd) Bicol an limited pilot face-to-face-classes (F2F) sa Noviembre 22 alagad si mga dai kaayon digdi pig-aandaman kan dakul nang mga escuelas publica an maparticipar sa expanded classes mantang hahalaton an resulta kan pilot F2F.\nSa pigtalaan na limitadong physical classes siyam sanang mga escuelahan sa Bicol an kabale hale sa mga ciudades kan Ligao asin Masbate asin sa Sorsogon, Sorsogon, sabi ni regional director Gilbert Sadsad.\nAn LGUs asin magurang sa sinambit na lugar an nagsusuporta sa pagbuelta kan limited pilot F2F classes na nagdesisyon an DepEd ibale sinda sa burukasan nin klase sa Noviembre 22.\nAn DepEd naglalaom na mabuelta na sa mga regular classes alagad an gobierno nagdedepende sa caso sa virus.\nSaiyang sinabi na sa Camarines Sur igwang sampolong mga escuelahan sa elementarya nag-aandam na kan F2F classes na an mga barangay mayong caso sa coronavirus disease alagad dai muna nag-pabor an opisyales lokal huli sa halangkaw an caso kan Covid-19 sa provincia.\nIni naghahale sa mga banwaan kan Sipocot, Ragay, Del Gallego asin sa Ciudad nin Naga alagad kulang sa suporta kan LGUs asin magurang ta nahahandal pa sa deadly virus.\nAn pinakahuring nagbawi iyo an suporta kan lokal na gobierno sa Ciudad nin Iriga na naging dahilan cancelarong si nakatalaan na face-to-face classes sa sarong elementary school digdi.\nAlagad saindang pig-aandaman an expanded classes na piglalaoman suportado na kan LGUs maging kan Parent Teachers Association na yaon na sa plano kan mga DepEd School Division Superintendent sa Bicol.\nSa Ciudad nin Naga, si School Division Superintendent Manny De Guzman nagpahayag pasiring na sinda sa preparasyon sa expanded classes kun dai nakabale sinda sa F2F classes.\nAn mga guidelines sa pagsikad kan expanded classes dai man magrarayo sa F2F kabale na an pagsunod sa mga health and standard protocols.\nSa rekisitos kan DepEd national office nganing makaparticipar sa F2F classes dapat 28 diyas antes kan pagbuelta sa classroom an klase dapat zero sa caso sa Covid-19 an barangay asin an escuelahan pacil sa transportsyon an mga estudiantes. (DPAureus)


ISYU SA PANGGAGADAN KI KIAN: Tirona: Tama na, sobra na\nHuli kan sunod-sunod na mga pang-gagadan sa giyera laban sa ilegal na droga, an Archidiocesis nin Caceres sa Ciudad nin Naga nagbale na sa mga nagkokondenar sa paggadan sa diecisiete (17) años na si Kian Loyd Delos Santos asin nagpatanid na dapat mapundo na ini, ‘’tama na, sobra na’’.\n‘’Nakakalungkot at nakakasuklam at we condemn the highest form yan pangyayari naganap sa pagpaslang sa 17 años, we cannot justify them’’ pahayag ni Arzobispo Rolando Tria Tirona sa entrevista kan media sa Naga sa ginibong launching of Ina nin Penafrancia mobile APP and press presentation kan mga escuelahan na nag-ayon sa 4th Penafrancia short film festival na ginibong kan Agosto 21.\nBako nang makatutubod an saindang mga paliwanag dai na dapat mangyari ini kaya saiyang kinokondenar.\nPara sa magurang ni Kian, para ki Kian orog na sa mga tawo na-ngangapodan nin justicia para sa biktima dai dapat kita magturog-turogan, dai puede kita ‘’magtamimi’’ huli ta nasasayang an futuro kan aki.\nKun mayo kitang halaga sa mga aki asin ginagadan na garong orig asin manok dai puede yan, tama na sobra na, sabi pa kan Arzobispo.\nAn ibang simbahan kan Caceres nagkakaigwa\nman nin pagbatingting kan saindang kampana hasta sa Peñafrancia fiesta alagad puede pang maglawig arog kan pigpunan ni Lingayen, Dagupan Archbishop Socrates Villegas na cada alas 8:00 nin banggui sa laog nin quince minutos para sa pagpangadiye sa mga biktma kan madugong giyera contra droga.\nSi Manila Archbishop Luis Antonio Cardinal Tagle asin nagkapera nang diocesis an padagos nagkokondenar asin nag-aapelo sa mga responsableng awtoridad na pundohon na an mga pang-gagadan lalo na sa mga inocenteng biktima.\nNagkapera sa mga nag-ayon sa 4th Peñafrancia Short Film Festival afuera kan pagtaong tema sa halaga sa Christian value sa pigsumiter nindang entries kabale sa pigtawan duon an isyu sa terorismo, mga pang-gagadan asin extra judicial killing.\nSa Naga City Police Office, sinabi kan parataram na si SPO2 Tobias Bongon dapat magkaigwa nin credible investigation asin halaton an resulta kan investigasyon mientras na dai na muna nagtaong comento huli ta mayo man sinda sa ginibong drug operations sa Ciudad nin Caloocan asin dai ninda aram an katutohanan.\nSinabi pa na sa NCPO dai ninda pigtotolerar an salang gawi asin base sa ley kun nagcoconducir nin mga drug operations.\nSinda Senador Bam Aquino, Riza Honteveros asin Kiko Pangilinan kan makuanan entrevista kan media sa Ciudad nin Naga nagpahayag na saindang kinokondenar an pang-gagadan sa menor de edad asin saindang huhuroton na magkaigwa nin senate investigation nganing maaraman an katutohanan.\nAn tolong mga senador nag-atendir sa pag-comemorar sa ika-limang aniversayo sa pagkagadan ni dipuntong Alcalde asin DILG Secretary Jesse M. Robredo kan Agosto 18. (DPA)


F2F classes sa Bicol suspendido- Sadsad\nCiudad nin Legazpi --- Dai palang nahahaloy nagpuon an limited face-to-face (F2F) classes sa nagkaperang escuelahan sa Kabikolan alagad sinuspende sa tahaw kan padagos na paglangkaw kan caso sa coronavirus disease.\nSi regional director Gilbert Sadsad kan Department of Education sa Bicol nagpahayag an saindang desisyon na suspendiron an in person classes kasunod kan direktiva ni Presidente Rodrigo Duterte na suspendiron muna an pagbuelta kan F2F classes nganing ilikay an mga estudiantes sa naglalangkaw na caso sa Covid-19 yaon pa an homa kan Omicron variant.\nOnse sanang mga escuelahan sa Bicol an enot na aprubaran kan DepEd kinakaipuhan munang isakripisyo para man sana sa proteksyon kan mga estudiantes laban sa virus, sabi ni Sadsad.\nAn mga escuelahan kinababalihan kan sarong pribadong high school sa Daraga, Albay; sa elementarya, lima sa Camarines Sur, saro sa Ciudad nin Naga, pito sa Ciudad nin Ligao; saro sa Ciudad nin Sorsogon; tolo sa provincia nin Sorsogon; saro provincia nin Masbate asin duwa sa Ciudad nin Masbate.\nMahalat an DepEd Bicol kan pagbuelta sa new normal asin desisyon ni Presidente Duterte kun nuarin ipapadagos an F2F classes.\nAn mga escuelas publika sa Kabikolan nag-aandam na kan nakaaging bulan nin Deciembre 2021 kan F2F classes sa mga zero cases sa Covid, alagad isinibog an implementasyon kan expanded F2F huli kan deadly virus. (DPAureus)


2 NEPHI TSAPTER 19\nSi Isaias nagtaram na arog kan sarong mesiyas --- An mga katawohan sa diklom makakahiling nin sarong dakulaong Liwanag --- Para sa satuya sarong ake an pinagmundag --- Siya magigin Prinsipe nin Katoninongan asin maghahade sa ibabaw kan trono ni David. Ikumpara sa Isaias 9.\nDaeng pagkukulang, an pagkadiklom bakong magigin arog kan saiya man sanang kasakitan, kan sa enot saiyang magian na pinagpasakitan an daga nin Zebulon, asin an daga nin Naphtali, asin pagkatapos kaiyan hinimong mas makuri an pagpapasakit sa paagi nin dalan kan Pulang Dagat na lampas pa Jordan nin Galilea kan mga nasyon.\n2 An katawohan na naglalakaw sa kadikloman nakahiling nin sarong dakulaong liwanag; Sinda na nag-eerok sa daga kan anino nin kagadanan, sa ibabaw ninda nangyari na an liwanag nagsubang.\n3 Saimong pinadakul an nasyon, asin dinagdagan nin kaogmahan --- Sinda nag-orogma sa atubangan mo na uyon sa kaogmahan nin pag-ani, asin habang an mga tawo nag-oorogma kan saindang pinagbaranga-bangang mga sinamsam.\n4 Ta saimong binaak an pamasan kan saiyang kagabatan, asin an pamakol kan saiyang abaga, an baston kan saiyang mananakop.\n5 Ta sa lambang pakigiyera nin paralaban igwa nin nakakabulingog na kariribokan, an mga sul-ot na bado napapatos nin dugo; pero ini magigin kasulo asin panggatong sa kalayo.\n6 Ta para sa satuya sarong ake an pinagmundag, para satuya sarong akeng lalake an itinao; asin an pan-gobyerno yaon nakaatang sa saiyang abaga; asin an saiyang pangaran aapudon na Makangangalas, Parahatol, An Makapangyarihang Diyos, An Ama na Mayong Kasagkoran, An Prinsipe nin Katoninongan.\n7 An pag-asenso nin pan-gobyerno asin katoninongan na mayong katapusan, sa ibabaw kan trono ni David, asin sa kabilogan kan saiyang kahadean na tanganing mapakarhay ini, asin na tanganing tugdason ini na igwa nin paghuhukom asin igwa nin hustisya magpoon ngonian, sagkud sa daeng kasagkuran. Ang paghihingoha kan Kagurangnan nin mga Hukbo iyo an maggigibo kaini.\n8 An Kagurangnan ipinadara an saiyang tataramon pasiring ki Jacob asin ini iyo an nagpaliwanag kan Israel.\n9 Asin an gabos na katawohan makakaaram, maski an Ephraim asin an mga nag-eerok sa Samaria, na nagtaram sa kapaabaw-abawan asin kadakulaan nin puso.\n10 An mga ladrilyo nagkahurulog sa ibaba, pero kita magtutugdok kan tinabasang mga gapo; an mga sikomoro pinurutol, pero kita magriribay sa sainda nin mga sedro.\n11 Kun kaya an Kagurangnan tuyong nagbugtak nin mga kalaban ni Rezin laba sa saiya, asin makibale sa saiyang mga kaiwal na pag-iiribahon.\n12 An mga Seryano sa atubangan asin an mga Felisteo sa likod; asin sinda iyo an magpapasasa kan Israel sa paagi nin bukas na nguso. Para sa gabos na ini an saiyang kaanggutan dae nanggad nawara, pero an saiyang kamot nakaunat man giraray.\n13 Ta an katawohan dae nanggad naghale sa saiya na mga nagpapasakit sa sainda, ni sinda naghanap sa Kagurangnan nin mga Hukbo.\n14 Kun kaya an Kagurangnan magpuputol gikan sa Israel nin payo asin ikog, sanga asin maghidali sa sarong aldaw.\n15 An suanoy, siya na iyo an pamayo; asin an propeta na nagtutukdo nin mga kautikan, siya iyo an ikog.\n16 Ta an mga pamayo kaining katawohan iyo an nagtulak sainda na mapasala; asin sinda na pinangenotan ninda iyo an mga nadestroso.\n17 Kun kaya an Kagurangnan dae na-oogma sa saindang mga barobatang kalalakehan, ni magkaka-igwa nin pagkaherak sa saindang mga mayong ama asin mga balo; ta an lambang saro sa sainda epokrito asin mga naggigibo nin maraot, asin an lambang saro nagtataram nin kabulastugan. Ta gabos kaini dae nakakapahale kan saiyang kaanggutan, pero an saiyang kamot nakaunat man giraray.\n18 Ta an kadaendatahan magsusulo arog nin kalayo; iyo iyan an magpapasasa kan mga binit asin mga tunok, asin magsusuksok sa kadawagan nin mga kakahuyan, asin sinda bilog na mag-aaso paitaas arog kan pagpa-itaas nin aso.\n19 Sa paagi kan kaanggutan nin Kagurangnan nin mga Hukbo na iyo an nagpapadiklom nin kadagaan, asin an katawohan naaarog sa igatong na kinakalayuhan; mayong tawo na magpapatawad sa saiyang tugang na lalake.\n20 Asin siya an mag-aagaw kan toong kamot asin magin gutom; asin siya magkakakan sa walang kamot asin sinda dae magigin kontento; sinda magkakakan lambang tawo sa laman kan saiyang sadireng kamot ---\n21 Manasseh, Ephraim; asin Ephraim, Manasseh; sinda na nagkasararo laban ki Judah. Ta an gabos kaining kaanggutan dae nanggad nagrarayo, pero an saiyang kamot nakaunat giraray.\n# posted by Unknown @ 12/23/2004 09:59:00 AM


Mabuhay Para Umawon si Jehova!\nSarong mahalagang marhay na regalo an buhay. Mahihiling sa paagi ta nin paggamit kan regalong ini kun gurano niyato pinapahalagahan iyan. Bilang mga Saksi ni Jehova, pinagmamaigutan tang gamiton an satong mga kakayahan asin abilidad para tawan nin onra asin pag-umaw si Jehova, an Kagtao nin Buhay. (Sal 36:9; Kap 4:11) Pero, an mga kahaditan sa buhay sa maraot na kinaban na ini puwedeng makaulang sa satong paglilingkod ki Jehova. (Mar 4:18, 19) Kaya, marahay na ihapot kan lambang saro sa sato: ‘Ginigibo ko daw talaga an sakong pinakamakakaya para ki Jehova? (Os 14:2) Ano an epekto kan sakong trabaho o karera sa paglilingkod ko ki Jehova? Ano an sakong espirituwal na mga pasuhan? Paano ko pa mas mapapahiwas an sakong ministeryo?’ Kun may nahiling kang dapat pang pauswagon, mamibi ki Jehova para sa tabang asin gumibo nin kinakaipuhan na mga pagbabago. Asin an aroaldaw na pag-umaw niyato ki Jehova siguradong matao sa sato nin maugma asin nakakakontentong buhay!—Sal 61:8.\nPara kiisay mo ginagamit an saimong mga talento?\nHILINGON AN VIDEO NA GAMITON AN SAIMONG TALENTO PARA KI JEHOVA, DANGAN SIMBAGON AN MINASUNOD NA MGA HAPOT:\nTaano ta bakong madunong na gamiton an mga talento mo para sa kinaban ni Satanas? (1Ju 2:17)\nAnong mga bendisyon an kakamtan kan mga naggigibo kan saindang pinakamakakaya para ki Jehova?\nSa anong mga paagi nin sagradong paglilingkod puwede kang lumaog para magamit mo an saimong mga kakayahan asin abilidad?\nMGA SUHESTIYON PARA SA PAMPAMILYANG PAGSAMBA:\nImbitaran an sarong parahayag na dakul na taon nang naglilingkod ki Jehova, puwedeng saro na nasa bilog na panahon na paglilingkod. Haputon siya kun ano an mga isinakripisyo niya para maitao an saiyang pinakamakakaya para ki Jehova asin kun paano siya binendisyunan ni Jehova\nBuksan an JW Broadcasting sa Tagalog, hanapon an MGA INTERBIYU AT KARANASAN. Mahihiling asin madadangog mo diyan an kaugmahan kan dakul na ginamit an saindang bilog na buhay sa manlain-lain na paagi nin sagradong paglilingkod


AN LIBRO NI HELAMAN\nAn talaan kan mga Nephita. An saindang mga giyera asin pag-iiriwal-iwal. Asin man an mga propesiya nin kadakul na mga banal na propeta, bago an pag-abot ni Cristo, na uyon sa mga talaan ni Helaman, na akeng lalake ni Helaman, asin man uyon sa mga talaan kan saiyang mga akeng lalake, magin hanggan sa pag-abot ni Cristo. Asin man kadakul na mga Lamanita an napagbag-o. An talaan kan saindang pagbabag-o. An talaan kan pagiging pagkamatanos kan mga Lamanita asin mga karigsokan asin mga abominasyon kan mga Nephita, uyon sa talaan ni Helaman asin kan saiyang mga kaakiang lalake, magin hanggan sa pag-abot ni Cristo, na pinag-apud na libro ni Helaman.\nSi Pahoran an ikaduwa na iyo an nagin pinakapamayong huwes asin ginadan ni Kishkumen--- Pacumeni iyo an nagribay sa tukawan nin paghuhukom--- Coriantumr iyo an nagpamayo sa armada kan mga Lamanita, sinakop an Zarahemla, asin ginadan si Pacumeni--- Si Moronihah an nakadaog sa mga Lamanita asin binawi giraray an Zarahemla, asin si Corinatumr ginadan.\nAsin ngonian hilnga, ini nangyaring naglipas na sa pagpopoon kan ika-kuwarentang taon kan pagpapamahala nin mga huwes sa katawohan nin Nephi, nagka-igwa nin seryosong katiosan sa pag-iriba kan mga Nephita.\n2 Nin huli ta hilnga, si Pahoran gadan na, asin mayo na sa dalan nin bilog na kinaban; kun kaya nagka-igwa nin pagpoon nin sarong seryosong pag-iiriwal-iwal manungod sa kun siisay an dapat na magtukaw sa tukawan nin paghuhukom sa pag-iriba nin magturugang, na mga akeng lalake ni Pahoran.\n3 Ngonian iyo ini an mga pangaran na nagralaban-laban para sa tukawan nin paghuhukom, na iyo man ngani an nagkausa na an mga katawohan nag-iiriwal-iwal: Si Pahoran, Paanchi, asin Pacumeni.\n4 Ngonian bako lang sinda an mga akeng lalake ni Pahoran (nin huli ta igwa siya nin kadakul), pero iyo ini sinda na nagralaban-laban para sa tukawan nin paghuhukom; kun kaya, sinda iyo an nagkausa nin tulong kabangaan sa pag-iriba nin mga katawohan.\n5 Daeng pagkukulang, ini nangyaring naglipas na si Pahoran iyo an pinagnombraran sa paagi nin boses nin mga katawohan na magin pinakapamayong hukom asin sarong gobernador sa mga katawohan nin Nephi.\n6 Asin ini nangyaring naglipas na si Pacumeni, kan saiyang mahiling na dae niya makukua an tukawan nin paghuhukom, siya nakisumaro sa boses nin mga katawohan.\n7 Pero hilnga, si Paanchi, asin idtong parte nin mga katawohan na nagmamawot na siya an dapat na saindang gobernador, grabeng gayo an kaanggutan; kun kaya, siya nagplanong hikayaton idtong mga katawohan na mag-alsa nin rebelyon kontra sa saindang mga katugangan.\n8 Asin ini nangyaring naglipas na kan poonan niya kuta na ini, hilnga, siya dinakop, asin pinagprobaran uyon sa boses nin mga katawohan, asin pinagkondena sa kagadanan; nin huli ta siya nag-alsa nin rebelyon asin nagmawot na destrosohon an libertad nin mga katawohan.\n9 Ngonian kan idtong mga katawohan na nagmamawot na siya dapat an saindang gobernador nahiling na siya pinagkondena sa kagadanan, kun kaya sinda nagka-aranggot, asin hilnga, sinda nagpadara nin sarong Kishkumen, magin hanggan sa tukawan nin paghuhukom ni Pahoran, asin ginadan si Pahoran habang nakatukaw siya sa tukawan nin paghuhukom.\n10 Asin siya pinaglamag kan mga surugoon ni Pahoran; pero hilnga, grabeng gayo kabilison an pagdulag ni Kishkumen na tanganing mayo ni sarong tawo an nakaabot saiya.\n11 Asin siya nagduman sa sainda na nagpadara saiya, asin sinda gabos naglaog sa sarong tipan, iyo, nagpanuga sa paagi kan saindang daeng kasagkoran na Taggibo, na sinda dae nanggad matuga sa kiisay man na tawo na si Kishkumen an nakagadan ki Pahoran.\n12 Kun kaya, si Kishkumen dae nanggad nabantog sa pag-iriba nin mga katawohan nin Nephi, nin huli ta siya kaidto nakabalatkayo sa panahon na saiyang ginadan si Pahoran. Asin si Kishkumen asin an saiyang pag-iriba, na nakipagtipan sa saiya, nakipaghalo kan saindang mga sadire sa mga katawohan, sa manera na dae nanggad sinda gabos nananagboan; pero habang kadakul an nagkadarakop na pinagkondena sa kadagaan.\n13 Asin ngonian hilnga, si Pacumeni iyo an pinagnombraran, na uyon sa boses nin mga katawohan, na iyo an pinakapamayong huwes asin sarong gobernador nin mga katawohan, na iyo an magpamahala karibay kan saiyang tugang na si Pahoran; asin idto uyon sa saiyang deretso. Asin an gabos na ini nangyari sa ika-kuwarentang taon nin pagpapamahala kan mga huwes; asin ini nagkaigwa nin katapusan.\n14 Asin ini nangyaring naglipas sa ika-kuwarenta asin enot na taon kan pagpapamahala nin mga huwes, na an mga Lamanita nagtiripon na magkasararo nin dae mabibilang na armada nin mga tawo, asin pinag-armasan nin mga espada, asin mga panusok asin nin mga bus-og, asin mga pana, asin nin mga helmet, asin nin mga pantahob-daghan, asin nin gabos na manera nin panangga nin lambang klase.\n15 Asin sinda nag-arabot giraray na tanganing maghanda sa pakigiyera kontra sa mga Nephita. Asin sinda pinapangenotan nin sarong tawo na an pangaran Coriantumr; asin siya sarong kahimanwa nin Zarahemla; asin siya sarong reklamador sa mga pag-iriba nin mga Nephita; asin siya sarong dakulaon asin makusog na lalake.\n16 Kun kaya, an hade kan mga Lamanita, na an ngaran iyo si Tubaloth, na akeng lalake ni Ammoron, na naghuhuna-huna na si Coriantumr, bilang sarong makusog na lalake, puwedeng magtindog kontra sa mga Nephita, sa paagi kan saiyang kusog asin man kan saiyang dakulang kadunungan, na tangani baya sa paagi nin pagpadara saiya siya puwedeng makaguno nin kapangyarihan sa mga Nephita---\n17 Kun kaya saiya sindang sinulsulan na mag-anggot, asin saiyang tiniripon na magkasararo an saiyang mga armada, asin saiyang pinagnombraran si Coriantumr na iyo an saindang lider, asin nagsugo na sinda dapat magmartsa pababa sa kadagaan nin Zarahemla tanganing makigiyera kontra sa mga Nephita.\n18 Asin ini nangyaring naglipas na nin huli sa grabeng pag-iiriwal-iwal asin nin grabeng kadepisilan sa gobyerno, na tanganing sinda dae nakatoka nin awad-awad na mga guwardiya sa kadagaan nin Zarahemla; nin huli ta sinda naghuhuna-huna na an mga Lamanita dae na mag-abot pasiring sa puso kan saindang kadagaan sa pag-atake kaidtong bantog na siyudad nin Zarahemla.\n19 Pero ini nangyaring naglipas na si Coriantumr nagmartsa pa-abante na yaon sa enotan kan saiyang grabe kadakulon na pag-iriba, asin nag-abot sa mga nag-eerok kan siyudad, asin an saindang martsa nangyari na may grabe na gayong kahidali na tanganing mayo nin panahon para sa mga Nephita na magkasararong magtiripon an saindang mga armada.\n20 Kun kaya pinatumba ni Coriantumr an bantayan na yaon sa may entrada kan siyudad, asin nagmartsa palaog kairiba an saiyang bilog na armada pasiring sa siyudad, asin saindang pinaggaradan an siisay man na makilaban sainda, na tangani baga saindang maagaw an kabilugan nin siyudad.\n21 Asin ini nangyaring naglipas na si Pacumeni, na iyo an pinakapamayong huwes, nagdulag sa atubangan ni Coriantumr, magin sagkod sa may muralya nin siyudad. Asin ini nangyaring naglipas na si Coriantumr mismo an nagkulog saiya sa may muralya, na iyo an saiyang ikinagadan. Asin kaya nagtapos an mga aldaw ni Pacumeni.\n22 Asin ngonian kan mahiling ni Coriantumr na saiyang nakakaputan an siyudad nin Zarahemla, asin nahiling na an mga Nephita nagdurulag sa atubangan ninda, asin nagkagaradan, asin nagkadarakop, asin pinagkunkon sa prisohan, asin ta saiyang nakakaputan an pamamahala sa pinakakusog na parte kan bilog na kadagaan, an saiyang puso nakakua nin kakusugan nin boot na tangani baya siya nagplano na ipagpadagos an pakilaban sa bilog na kadagaan.\n23 Asin ngonian siya dae nagpirme sa kadagaan nin Zarahemla, pero siya nagpadagos sa pagmartsa pa-abante na kairiba an saiyang dakulaon na armada, magin pasiring sa siyudad nin Masagana; nin huli ta ini an saiyang determinasyon na magpadagos sa pag-abante asin duminiretso sa pag-atake sa paagi ni espada, na tanganing saiyang masakop an norteng parte nin kadagaan.\n25 Pero hilnga, ining pagmartsa ni Coriantumr sa paagi nin katawohan nin kadagaan nagtao ki Moronihah nin dakulaon na bentahe kontra sainda, maski na ngani sa kadakulaong numero kan mga Nephita na nagkagaradan.\n26 Nin huli ta hilnga, si Moronihah naghuna na an mga Lamanita dae maagi sa katahawan nin kadagaan, pero sinda ma-atake sa mga siyudad sa palibot nin mga kasagkoran na arog kan saindang pinaggigibo kaidto; kun kaya si Moronihah nagsugo na an saindang mga armada dapat magmantine kan mga parteng idto na yaon sa palibot kan mga kasagkoran.\n27 Pero hilnga, an mga Lamanita dae nagkatarakot uyon sa saiyang pinagmawot, pero sinda nagpasiring sa laog kan katahawan nin grabeng panggadanan, parehong mga lalake, mga babae, asin mga kaakian, sinakop an kadakul na mga siyudad asin kadakul na mga pinagkakutaan.\n28 Pero kan si Moronihah madiskubre ini, saiya tulos ipinadara si Lehi kaiba an saiyang armada sa palibot tanganing pamayuhan sinda bago pa man sinda makaabot sa kadagaan nin Masagana.\n29 Asin kaya saiyang ginibo; asin saiya sindang pinapamayuhan bago pa man sinda makaabot sa kadagaan nin Masagana, asin tinaw-an sinda nin laban, na tanganing sinda nagpoon sa pag-atras pabalik pasiring sa kadagaan nin Zarahemla.\n30 Asin ini nangyaring naglipas na si Moronihah iyo an nagpangenotan kontra sainda sa saindang pag-atras asin pinagtaw-an sinda nin laban, na tanganing ini baya nagin grabe kamadugong ralabanan; iyo, kadakul an nagkagaradan, asin sa mga pag-iribang numero na nagkagaradan iyo si Coriantumr man nanagboan.\n31 Asin ngonian, hilnga, an mga Lamanita dae na maka-atras sa arin man na agihan, ni pa-norte, ni patimog, ni pasirangan, ni pasulnupan, nin huli ta sinda nagkaparilibutan na sa lambang surok kan mga Nephita.\n32 Asin kaya si Coriantumr iyo an nagpahulog kan mga Lamanita pasiring sa katahawan kan mga Nephita, na tanganing baya sinda naloom sa kapangyarihan kan mga Nephita, asin siya mismo nagadan, asin an mga Lamanita nagsuko kan saindang mga sadire sa mga kamot nin mga Nephita.\n33 Asin ini nangyaring naglipas na si Moronihah an nakabawi giraray kan siyudad nin Zarahemla, asin nagsugo na an mga Lamanita na nagin mga prisoner dapat na matuninong na magharale paluwas sa kadagaan.\n34 Asin kaya nagtapos an ika-kuwarenta asin enot na taon kan pagpapamahala nin mga huwes.\n# posted by Unknown @ 3/01/2006 02:19:00 PM


An RMS Titanic sarong pampasaherong liner na nakabangga sa sarong iceberg sa saiyang primerong byahe haleng Southampton, Inglatierra pasiring Nuweba York kan Abril 14, 1912. Huna dai pwedeng maglubog pero kan Abril 15, nagburoburo sana sa irarom kan dagat, na ikinagadan nin 1,517 katawo. Sinasabing an pangyaring ini saro sa maritimong disaster sa historya nin paglayag sa dagat. Ipigbungsod an bapor kan Abril 10 lunad an 2,223 katawo. Maliwanag na an nakaligtas sana sa trahedya 706 katawo.\nPinakadakulang boque de vapor na sa kinaban, an RMS Titanic pagsasadiri kan White Star LIne asin ini pigtogdok sa astillero kan Harland asin Wolff sa Belfast, Irlandya. Kadakul na marhay an nagadan huli ta an bilang kan salbabida tama sana sa 1,178 katawo, asin mas dakul an nagadan na kalalakihan huli ngani sa polisiya na "mga babae saka mga aki" ngona an dapat enoton na iligtas.\nAn Titanic pigdesenyo kan mga beteranong mga inhinyero, na gamit an pinakamodernong teknolohiya asin mga probadong paagi ngane ligtas an pagbabyahe. Huli sa saiyang paglubog sa enot pa sanang byahe, asin huli ta an mga nakadamay sa trahedya mga prominenteng tawo, asin orog pa ta an mga huringhuding na naglakop dakulang istorya kan mga panhon na idto, ini gabos nagresulta sa mga paghira sa ley maritimo asin sa daing-patod na interes sa paglubog kan Titanic.\nPinaghugot gikan sa "https://bcl.wikipedia.org/w/index.php?title=RMS_Titanic&oldid=170848"\nLast edited on 29 Abril 2018, at 21:01


IKAMay nagbabasa daw kan Bikol? Ini an sarong hapot na nakua ko kan nagkaaging semana sa sakuyang inbox sa Facebook. Nin huli ta aram kung minsan sa likod kan satuyang mga hapot, yaon an pirang pagduwa-duwa asin kasimbagan na nilalaoman na sa hinahapot, sinimbag ko siyang iyo, may nagbabasa. Arog kaini ngonyan, ika, na dai ko midbid alagad yaon pa sa pagsunod kan mga letra asin tataramon, na garo pigsasapugay mo an pahinang ini, na garo baga manok kang nagsusunod sa pasaro-sarong tipasing pighuhulog kan maboot na kamot.Ika, sakuyang mambabasa/parabasa/taga-basa an paglaom ko. Ika na dai ko midbid an nagpapakusog kan bubuton ko na padagos magsurat sa Bikol asin kaibahan kan pagsurat na ini, iyo an pagbasa man kan mga aram kong orog na makakapatalubo sa sakuya bilang tawo, bilang Bikolnon. Sinasabi na an pagsurat daa sarong paghiling sa puturo, sa kainaudmaan, sa kinaagahan. Ta kun daing propetang pinag-aako sa saiyang sadiring lugar, pwede man sabihon na mayong parasurat na pinagmamakulgan kan saiyang panahon. Iyo, igwa kitang mga parasurat na piglalag sa pedestal alagad pira sa satuya an padagos na pigbabasa, padagos na pigsasaguban an saindang mga sinurat tanganing magtao nin panibagong paghiling, panibagong paagi o artikulasyon kan kinaban sa paagi kan saiyang sinurat. An bubon kan kadunongan sa kadaklan na beses, sa kaso niyato, nagigin gapo na sana. Minsan ngani bakong malinaw na may panuga na may mabasa. Ta kun an pagsurat parating may garantiya nin parabasa, dai harayong isipon na sa ngapit, an parasurat iyo na an kundisyonon kan saiyang parabasa asin malingawan niyana an saiyang adyenda, an saiyang poesiya, an kaenot-enoteng bagsik na nagtutulod saiya na magsurat. Kaipuhan kan parasurat sa hiling ko asin ini an direktiba ko sa sakuyang sadiri, na magpuka para sa banwaan, na magin kritikal parati asin sa kahuri-hurihi, dai man pigpangalad, na dai na magngirit, dai na magtagay o dai na magkarigos. Kaipuhan kan parasurat na orog na mabuhay sa panahon na ini, na naghhingagdan an parabasa, bako sana ta gutom, kundi ta puskit an liwanag kan isip. Na minsan an paglaog sa eskwelahan bako nang garantiya na may inadalan, na may pagbabad sa diskurso kan kinaban, na may pagmakulog sa kapwa na nakagamot bako sa mga moral na koda na nag-aabiso na sana na ini an gibohon, ini an dai, kundi sa mga etikal na prinsipyong padagos na naghahapot kun ano an orog karahay para sa tawo. Mahiwas an sinasabi kong ini asin dai parating may-uyon o bastante an espasyo ko sa dyaryong ini, alagad, pinagpakanigo man kan panahon, na arog kaini, na nagsusurat pa man nanggad ako sa Bikol asin padagos na masurat nin huli ta yaon ka diyan. Baka ngani minsan mautsan na ako, may saro o duwang tao na makakabutbut kaini asin babasahon niya ini sa enot na pangyayari. Kinukugos ko an tawong iyon .Sa sakuya, a’ngay na magsurat dawa saen na tataramon alagad, kinukundisyon ako kan sakuyang kinamugtakan na magsurat sa pirang tataramon na padagos kong inaaram, padagos kong pinapadangat. Ini an Bikol na tataramon. Bikol na may mayaman na ginikanan asin may padudumanan. Bikol na nag-aako nin manlain-lain na impluwensya asin a’ngat. Bikol na bako sanang nakadepende sa kinababaan, kundi Bikol na naghahanap kan saiyang mga kaakian sain man sinda sa kinaban. Ta buot kong magsurat asin mag-awit sa tataramon na pigpapahinog kan panahon, sa Iriga man ini, Naga, Legazpi, Bagamanoc, Santa Elena o sa Animasola sa Balatan. Ini an Bikol na minapuga kan natok kan eksperensya kan parasurat asin kan saiyang banwa, kan saiyang nasyon, kan saiyang kinaban. Ini an Bikol na nakakasabot sa iba pang Bikol. Ini an Bikol na nakakasabot, nagtataram sa Filipino, Ingles, sa Aleman, sa Pranses, sa Kastila, sa Sebwano, Tsino, sa Tausug, sa Arabo, sa Griyego asin Latin, sa tataramon kan mga bakla asin tibo. Ini an Bikol na masalak sa iba asin masalak kan iba. Ini an Bikol na an mga kulog-boot, ginigibong kakusugan nin boot tanganing maipadagos an paghanap kan lugar para sa tawo. Ini an Bikol na nagtataram sa manlain-lain na puntu, may gupo, may ratatatatat, may nom, may kiwot sa “R”, may nahaya nin Ay! may katoninongan asin hukragong kan bulkan. Ini an Bikol na nagtutubod sa kasuripotan kan diyos bilang hustisya kan bilog na nilalang. Ini an Bikol na naomaw sa birhen, sa Ina, sa kapalibutan. Ini an Bikol na nagraraway sa rigsok kan kapasloan, sa kadena kan istoryang pigpapaitok-itok sana kan mga pakal na pulitiko asin negosyante. Ini an Bikol na sasaboton an mga nasa madiklom niyang aki— an mga aswang, an mga bakunawa, an mga angogolood, bako tanganing ipatakot sa mga apoon, kundi tanganing masabotan an saindang mga agi-agi bilang tawo sa kinaban. Ini an Bikol na nag-oomaw, namimibi arog kan aliwuswos o kan bulos kan mga busay sa Isarog tanganing an bagyo mag-abot na mahuyong bisita. Ini an Bikol na may lipot, may himbong, may puso. Ini an Bikol— an mga tawo asin an mga tataramon, an mga parasurat asin ikang parabasa, na sa kadakulaan kan kinaban, saro sana man, o napagsasaro sa saro asin alanganin asin nagbabalos-balos na mga panahon.Para ki J. Pilapil Jacobo\nMay nagbabasa daw kan Bikol? Ini an sarong ...


1 NEPHI TSAPTER 16\nAn mga makasalanon nag-ako nin katotohanan na may kadepisilan --- An mga akeng lalake ni Lehi nag-aragom sa mga kadaragahan ni Ishmael --- An Liahona iyo an naggigiya sa sainda sa kaparangan --- An mga mensahe gikan sa Kagurangnan nakasururat sa Liahona sa oras-oras --- Si Ishmael nagadan; an saiyang pamilya naggugurumod-gumod nin huli sa mga kasakitan.\nAsin ngonian ini nangyaring naglipas na pagkatapos, ako, si Nephi, nagtapos na sa pagsaysay sa sakuyang mga tugang, hilnga sinda nagsabi sa sakuya: Ika nagsasaysay sa samuya nin mga depisilon na mga bagay, mas sobra pa sa samuyang makakayanan.\n2 Asin ini nangyaring naglipas na ako nagsabi sa sainda na ako nakakaaram na an sakuyang pinagsasabi mga magagabat na mga bagay laban sa mga makasalanon, nauuyon sa katotohanan; asin an mga matatanos sakuyang tinaw-anan nin tultol na hustisya, asin nagpapatotoo na sinda dapat na ilangkaw sa huring aldaw; kun kaya, an may kasalan nasasakitan na akoon an katotoohan, ta ini minatadom sa sainda mismo sa saindang katabhawan.\n3 Asin ngonian mga tugang ko, kun ika sarong matanos asin bulanos na magdadangog sa katotoohan, asin taw-an nin pagkasabot an mga ini, na tanganing kamo puwedeng maglalakaw sa karahayan sa atubang nin Diyos, dapat na kamo dae magparagumod-gumod nin huli sa katotoohan, asin magsabi: Ika nagpaparataram nin matatagas na mga bagay laban sa samuya.\n4 Asin ini nangyaring naglipas na ako, si Nephi, nagpagiromdom sa sakuyang mga tugang, na igwa nin bilog na paghihingoha, na pagsunodon an mga katugonan nin Kagurangnan.\n5 Asin ini nangyaring naglipas na sinda nanggad nagpakumbaba sa saindang mga sadire sa atubangan nin Kagurangnan; na tanganing ako nagin maogma asin may dakulang paglaom sa sainda, na sinda lugod maglakaw sa mga dalan nin pagkamatanos.\n6 Ngonian, an gabos na mga bagay na ini naisabi ko na asin naggibo habang an sakuyang ama nag-eestar sa laog nin sarong tolda sa bukid na saiyang inapud na Lemuel.\n7 Asin ini nangyaring naglipas na ako, si Nephi, nagkua sa saro sa mga daraga ni Ishmael para agomon; asin man si Zoram kinua an pinakamatuang daraga ni Ishmael para agomon.\n8 Asin kaya an sakuyang ama nag-utob sa gabos na mga katugonan nin Kagurangnan na itinao sa saiya. Asin man, ako, si Nephi, pinagbendisyunan nin Kagurangnan nin sobra-sobra.\n9 Asin ini nangyaring naglipas na an boses nin Kagurangnan nagtaram sa sakuyang ama sa pagkabanggi, asin pinagsugo siya na sa pagkaaga dapat na maglakbay na siya sa kaparangan.\n10 Asin ini nangyaring naglipas na an sakuyang ama nagbuhat sa pagkaaga, asin nagpasiring sa pintuan kan tolda, na sa saiyang dakulang pagkasorpresa nahiling niya na yaon sa ibabaw nin daga an sarong bilogon na bola na pambihira an pagkagibo, asin ini himo sa purong bronse. Asin sa laog nin bola may duwang ikiran; asin may saro na nakaturo sa agihan kun saen kami dapat na mag-aagi sa kaparangan.\n11 Asin ini nangyaring naglipas na kami nagkasararong nagtiripon-tipon kan mga bagay na samuyang dadarahon pasiring sa kaparangan, asin an gabos na tada kan samuyang mga kakanon na ipinagtao nin Kagurangnan sa samuya; asin kami nagdara nin banhi kan kada klase na puwede niamong madara sa kaparangan.\n12 Asin ini nangyaring naglipas na samuyang kinurua an samuyang mga tolda asin nagharale na paduman sa kaparangan, sa balyong salog nin Laman.\n13 Asin ini nangyaring naglipas na kami naglakbay sa laog nin apat na aldaw, haros sa parteng timog-timog sirangan an direksiyon, asin samuyang tinugdok giraray an samuyang mga tolda; asin inapud niamo an lugar na idto sa ngaran na Shazer.\n14 Asin ini nangyaring naglipas na samuyang dinarara an mga bugso asin an samuyang mga pana, asin nagharanap kami sa kaparangan tanganing samuyang bunoon para sa pagkakan kan samuyang mga pamilya; asin pagkatapos na kami makakua nin bunoon para sa kakanon kan samuyang pamilya, kami nagbaralik giraray sa samuyang pamilya na nakapirme sa kaparangan, sa lugar nin Shazer. Asin kami nagbalik giraray paduman sa kaparangan, nagsusunod sa kaparehong direksiyon, na naka-antabay sana sa pinakamayaman na parte nin kaparangan, na harani mismo sa kasagkuran na harani sa Pulang Dagat.\n15 Asin ini nangyaring naglipas na kami nagpadagos sa paglakbay sa laog nin kadakul na mga aldaw, nagbubuno nin kakanon habang yaon sa dalan, sa paagi kan samuyang mga bugso asin samuyang mga pana asin kan samuyang mga gapo asin samuyang mga tirador.\n16 Asin kami nagsusunod sa direksiyon kan bola, na nagdara samuya sa pinakamatabang mga parte nin kaparangan.\n17 Asin pagkatapos na kami makapaglakbay sa laog nin kadakul na mga aldaw; pinagtugdok mi an samuyang mga tolda sa laog nin pirang panahon, na tanganing kami giraray makapagpahingalo asin makakua nin kakanon para sa samuyang mga pamilya.\n18 Asin ini nangyaring naglipas na habang ako, si Nephi, naghale sa paghanap nin mabubunong kakanon, uya, nabari ko an sakuyang bugso, na ginibo sa purong lansang; asin pagkatapos mabari ko an sakuyang bugso, hilnga, an sakuyang mga tugang nagka-aranggot sa sakuya nin huli sa pagkawara kan sakuyang bugso, ta dae na kami nakakakua nin makakakan.\n19 Asin ini nangyaring naglipas na kami nagbaralik na mayong pagkakan sa samuyang mga pamilya, asin dara nin sobrang kapagalan, nin huli sa saindang pagralakbay, sinda grabeng marhay an pagsakit sa pangangaipo nin makakakan.\n20 Asin ini nangyaring naglipas na si Laman asin si Lemuel asin an mga akeng lalake ni Ishmael nagpoon nin sobrang paggugurumod-gumod, nin huli sa saindang mga pagdusa asin kasakitan sa kaparangan; asin man an sakuyang ama nagpoon sa paggurumod-gumod laban sa Kagurangnan na saiyang Diyos; iyo, sinda gabos grabeng gayo an pagkamundo, na tanganing sinda naggumod-gumod laban sa Kagurangnan.\n21 Ngonian ini nangyaring naglipas na ako, si Nephi, na nagsapo nin kasakitan sa kairiba an sakuyang mga tugang nin huli sa pagkabari kan sakuyang bugso, asin an saindang mga bugso nagkawararaan man nin mga pambinat, ini nagpoon sa paglalang gayo an kadepisilan, iyo, na tanganing mayo na kaming makukuang kakakanon.\n22 Asin ini nangyaring naglipas na ako, si Nephi, nagtaram nin kadakul sa sakuyang mga tugang, nin huli ta pinatagas ninda giraray an saindang mga puso, magin hanggan sa pag-agrangay laban sa Kagurangnan saindang Diyos.\n23 Asin ini nangyaring naglipas na ako, si Nephi, naghimo nin sarong kahoy na bugso, asin gikan sa sarong matanos na sanga, sarong pana; kun kaya, ako armado an sadire nin sarong bugso asin sarong pana, igwa nin sarong tirador asin mga gapo. Asin ako nagsabi sa sakuyang ama: Saen po ako mapaduman na tanganing makakua nin pagkakan?\n24 Asin ini nangyaring naglipas na siya naghapot sa Kagurangnan, ta sinda nagpakumbaba kan saindang mga sadire nin huli sa sakuyang mga tataramon; ta ako nakapagtaram nin kadakul nin mga bagay sa sainda sa kakusugan nin sakuyang kalag.\n25 Asin ini nangyaring naglipas na an boses nin Kagurangnan nag-abot sa sakuyang ama; asin siya man nanggad totoong kinastigo nin huli sa saiyang paggugumod-gumod laban sa Kagurangnan, na tanganing siya dinara pababa paduman sa kairaroman kan saiyang kamondoan.\n26 Asin ini nangyaring nangyaring naglipas na an boses nin Kagurangnan nagsabi sa saiya: Maghiling ka sa bola, asin masdan mo an mga bagay na nasusurat.\n27 Asin ini nangyaring naglipas na kan mahiling kan sakuyang ama an mga bagay na nasusurat sa bola, siya natakot na gayo asin nangungubog-kubog nin sobra asin man an sakuyang mga tugang asin an mga akeng lalaki ni Ishmael asin an samuyang mga agom.\n28 Asin ini nangyaring naglipas na ako, si Nephi, nahiling an mga panukod na yaon sa bola, na an mga ini naghihiro na uyon sa pagtubod asin paghihingoha asin pagsunod na samuyang pinaggigibo sa mga ini.\n29 Asin igwa nin nakasurat sa mga ini nin bagong tugon na malinaw na mababasa, na makapagtao samuya nin pagkasabot mapanungod sa mga paagi nin Kagurangnan; asin an mga ini nakasurat asin pirmeng nagbabago sa lambang panahon, na uyon sa pagtubod asin paghingoha na samuyang ginigibo sa mga ini. Asin kaya kami nakakahiling na maski sa saradit na mga paagi naggigibo nin Kagurangnan an mga darakulang bagay.\n30 Asin ini nangyaring naglipas na ako, si Nephi, nagpaduman sa ibabaw nin sarong bukid, na uyon sa mga direksiyon na ipinagtao gikan sa bola.\n31 Asin ini nangyaring naglipas na ako nakabuno nin sarong layas na hayop, na tanganing ako nakakua nin pagkakan para sa samuyang mga pamilya.\n32 Asin ini nangyaring naglipas na ako nagbalik na sa samuyang mga tolda, na dara-dara an hayop na sakuyang ginadan; asin ngonian kan saindang nahiling na nakakua na ako nin kakanon, grabeng gayo an saindang kaogmahan! Asin ini nangyaring naglipas na sinda nagpakumbaba sa saindang mga sadire sa atubangan nin Kagurangnan, asin nagtao nin pasasalamat sa saiya.\n33 Asin ini nangyaring naglipas na samuya giraray na pinagpadagos an samuyang paglalakbay, nagbibiyahing haros pareho man sanang direksiyon arog kan enot; asin pagkatapos kaming magbiyahe sa laog nin kadakul na mga aldaw tinugdok mi giraray an samuyang mga tolda, na kami nag-untok ngona sa laog nin kadikit na panahon.\n34 Asin ini nangyaring naglipas na si Ishmael nagadan, asin inilubong sa lugar na inapud na Nahom.\n35 Asin ini nangyaring naglipas na an mga anak na babae ni Ishmael nagmundong grabe, nin huli sa pagkagadan kan saindang ama, asin dahil man sa saindang mga kasakitan sa kaparangan; asin sinda naggugurumod-gumod laban sa sakuyang ama, nin huli ta siya an nagdara sainda paluwas sa daga nin Jerusalem, na nagsasabi: An samuyang ama gadan na; iyo, asin kami sobra nang nagparagala sa kaparangan, asin kami nagdusang marhay nin sobrang kasakitan, kagutuman, kapahaan, asin kapagalan; asin pagkatapos kaining gabos na mga pagsakit mapapara na sana kami sa kaparangan na yaon sa kagutuman.\n36 Asin kaya sinda nagparagumod-gumod laban sa sakuyang ama, asin man laban sakuya; asin saindang pinagmamawot na makabalik giraray sa Jerusalem.\n37 Asin si Laman nagsabi ki Lemuel asin man sa mga akeng lalaki ni Ishmael: Hilnga, satuyang gadanon an ama ta, asin an satuyang tugang na si Nephi, na nagdadara-dara sa saiyang sadire na magigin Tamayo ta asin satuyang paratukdo, na saiyang mga matuang tugang.\n38 Ngonian, siya nagsabi na an Kagurangnan nakipag-olay sa saiya, asin man an mga anghel nagtukdo sa saiya. Pero uya, aram nyamo na siya nag-ootik sana samuya; asin sinasabi niya samuya an mga bagay na ini, asin siya naggibo nin kadakul na mga bagay sa paagi kan saiyang mga padayang arte, na puwede niyang madaya an samuyang mga mata, nag-isip na, kun sakali, puwede niya kaming madara paharayo paduman sa sarong estrangherong kaparangan; asin pagkatapos niya kaming madara paharayo, saiyang pinagplano na gibohon niyang hade an sadire niya asin iyo an mamamayo labaw samuya, tanganing magibo niya sa samuya an uyon sa sadire niyang kagustuhan asin kaogmahan. Asin pagkatapos sa arog kaining paagi ginibo kan sakuyang tugang na si Laman na pinurukaw niya an saindang mga puso sa kaanggutan.\n39 Asin ini nangyaring naglipas na an Kagurangnan yaon sa samuya, iyo, magin an boses nin Kagurangnan nag-abot asin nagtaram nin kadakul na tataramon sa sainda, asin pinadusahan sinda nin sobra; asin pagkatapos nindang napadusahan sa paagi kan boses nin Diyos saindang hinarale an saindang mga kaanggutan, asin nagsosolsol kan saindang mga kasalan, na tanganing an Kagurangnan nagbendisyon samuya giraray nin pagkakan, na kami dae nanggad mapapara.\n# posted by Unknown @ 5/13/2004 03:00:00 PM


SABI KAN CONSEJAL SA SP: Mandatory vaccination pagbalga sa HR\nMalinaw na pagbalga sa ‘‘human rights’’ dai puedeng fuersahon kan lokal na gobierno kan Ciudad nin Naga an mga empleados na nagsasayumang magpatudok nin bakuna laban sa coronavirus disease.\nSi Consejal Salvador Del Castillo, sarong abogado asin certified public accountant nagpahayag kan saiyang panindugan kan maging bisita sa sesyon regular kan Sangguniang Panlungsod kan Martes, Deciembre 7 si City Health Officer asin pamayo kan Health Emergency Task Force (HERFT) Dr. Vito ‘‘Butch’’ Borja na nagpahayag na dapat magpatudok bakuna an gabos na empleados kan City Hall mantang ini pigmamando kan IATF.\nAlagad si habo obligado cada ika-duwang semana magsumiter kan saindang negative antigen test asin an gastos sa sadiring bulsa kan empleados. Si dai puede huli sa problema sa salud dapat magpresentar kan saindang medical certificate hale sa doctor.\nAn bagay na ini iyo man si pig-anunciar ni Alcalde Nelson Legacion sa ginibong flag raising ceremony kan Lunes, Deciembre 6, 2021 base sa kasugoan kan national IATF.\nSinabi pa ni Del Castillo maging an national IATF dai puedeng mag-imponer na mandatory an pagpabakuna nin vaccines contra sa Covid- 19. ‘‘personal choice yan kan empleado’’\nAn nagkaperang mga empleados kan City Hall na habo nang magpasambit kan saindang pangaran nagpahayag na saindang pig-oomaw an panindugan ni Consejal Del Castillo na nakaka-intiende kan human rights.\nSa Department of Education sa Ciudad nin Naga, si City School Superintendent Manny De Guzman nagpahayag na saiyang ginilid muna an pinaluwas niyang memorandum na mandatory na sa gabos na mga paratukdo na magpabakuna nin vaccine contra sa Covid-19.\nAlagad iginilid an memorandum sa atubangan kan mga pagcontra kan mga paratukdo na nagrereclamo na pagbalga sa deretso humano kun pipiriton sinda magpabakuna.\nKinumfirmar kan pamayo kan DepEd Naga na dakul mga paratukdo an nagsurat sa saiya na nagcucuestion kan memorandum.\nSinabi ni De Guzman nagpaluwas siyang memorandum sa mandatory vaccination komo pagsunod sa mandato kan national IATF.\nEnvez kaini, hahalaton nalang ni De Guzman an ano man na ipapaluwas na memorandum kan saindang opisina sentral sa isyu sa ‘‘mandatory vaccination’’.\nSaiya man giraray pig-eenganyar si mga ‘‘undecided’’ na magpabakuna para sa proteksyon kan saindang salud laban sa deadly virus. (dpa)